qundao/data-zh-poetry huggingface dataset:
无题代寄·其七
作者：黄之隽
朝代：清
体裁：七言律诗

寒夜灯前赖酒壶，临邛焉用枉当垆。坚冰消尽还成水，明月圆来别是珠。买笑树边花已老，捣衣砧上练新铺。天长地久时相忆，救得相如渴病无。
无题代寄·其三
作者：黄之隽
朝代：清
体裁：七言律诗

绮罗分处下秋江，人世心形两自降。残烛依依香袅袅，飞花寂寂燕双双。丁宁独受金妃约，惜别愁窥玉女窗。攲枕梦魂何处去，隔溪烟雨吠村厖。
无题代寄·其三十
作者：黄之隽
朝代：清
体裁：七言律诗

晴烟漠漠柳毵毵，往往长条拂枕函。刺绣五纹添弱线，柘枝一曲试春衫。红笺漫有千行字，飞鸟空随万里帆。笔拙纸穷情未尽，把诗吟去入嵌岩。
无题代寄·其九
作者：黄之隽
朝代：清
体裁：七言律诗

彯缨长罥凤凰钗，雨散云飞自此乖。神女生涯原是梦，仙郎杯杓为谁排。传闻烛下调红粉，独自花间扫玉阶。十二碧峰何处所，夜寒春病不胜怀。
无题代寄·其二
作者：黄之隽
朝代：清
体裁：七言律诗

水精帘箔绣芙蓉，斜掩朱门花外钟。遥夜独栖还有梦，当时一笑也难逢。横垂宝幄同心结，解寄缭绫小字封。为报高唐神女道，阳台云雨过无踪。
无题代寄·其二十
作者：黄之隽
朝代：清
体裁：七言律诗

曾随织女渡天河，暝入花亭见绮罗。银烛树前长似昼，玉箫声里已闻歌。魂消事去无寻处，肠断风流奈别何。斜汉没时人不寐，一生惆怅为伊多。
无题代寄·其二十一
作者：黄之隽
朝代：清
体裁：七言律诗

人间无路到仙家，草绿裙腰一道斜。应是秦云兼楚雨，不论秋菊与春花。曾经沧海难为水，岂待珍珠始是车。相见或因中夜梦，胜鸾胜凤胜烟霞。
无题代寄·其二十七
作者：黄之隽
朝代：清
体裁：七言律诗

西廊月上半床阴，长夜孤眠倦锦衾。暮雨自归山悄悄，碧云初断信沈沈。从来有泪非无泪，料得君心似我心。只是教人添怨忆，红笺写寄表情深。
无题代寄·其二十三
作者：黄之隽
朝代：清
体裁：七言律诗

浅笑低鬟初目成，香侵蔽膝夜寒轻。珠帘月上玲珑影，金井秋啼络纬声。血色罗裙翻酒污，白编椰席镂冰明。为君留下相思枕，鸾凤曾于此放情。
无题代寄·其二十九
作者：黄之隽
朝代：清
体裁：七言律诗

烧尽沉檀手自添，无因得见玉纤纤。不寒不暖看明月，微雨微风隔画帘。閒读道书慵未起，空推宿酒睡无厌。亦知春色人将去，絮扑纱窗燕拂檐。
无题代寄·其二十二
作者：黄之隽
朝代：清
体裁：七言律诗

洞房侍女尽焚香，赖有诗情合得尝。持赠敢齐青玉案，往来曾约郁金床。一宵光景潜相忆，二月春风最断肠。空记大罗天上事，脸红眉黛入时妆。
无题代寄·其二十五
作者：黄之隽
朝代：清
体裁：七言律诗

绕廊行处思腾腾，夜色楼台月数层。此日别离那可久，何时携手更同登。珊瑚枕上千行泪，蟋蟀声中一点灯。直为相思腰转细，曲栏愁绝每长凭。
无题代寄·其二十八
作者：黄之隽
朝代：清
体裁：七言律诗

夜宿嫦娥旧桂潭，因思往事却成憨。踏青堤上烟多绿，漱齿花前酒半酣。兰脸别春啼脉脉，柳丝妨路翠毵毵。光阴负我难相遇，若睹红颜死亦甘。
无题代寄·其二十六
作者：黄之隽
朝代：清
体裁：七言律诗

鸟栖庭树夜悠悠，梦到花桥水阁头。红锦帐中歌白雪，绿槐影里傍青楼。妆台翠幌教春住，绮陌香车似水流。觉后始知身是梦，桂枝梧叶共飕飗。
无题代寄·其二十四
作者：黄之隽
朝代：清
体裁：七言律诗

直似当时梦衷听，春肠遥断牡丹庭。谢家咏雪徒相比，顾氏传神实有灵。低槛晚晴笼翡翠，入帘斜照碍蜻蜓。画人画得从他画，写向人间作画屏。
无题代寄·其五
作者：黄之隽
朝代：清
体裁：七言律诗

伯劳东去燕西飞，南斗阑珊北斗稀。宝镜尘昏鸾影在，博山炉煖麝烟微。锦屏银烛皆堪恨，玉槛瑶轩任所依。蓦上心来消未得，眼前珠翠与心违。
无题代寄·其八
作者：黄之隽
朝代：清
体裁：七言律诗

一钩新月未沉西，花外烟濛月渐低。碧幌青灯风滟滟，锦裀罗荐夜凄凄。天星坠地能为石，玉水清流不贮泥。应笑楚襄仙分薄，惟留云雨怨空闺。
无题代寄·其六
作者：黄之隽
朝代：清
体裁：七言律诗

所须非玉亦非珠，愿得佳人锦字书。柳结浓烟花带重，荷翻翠扇水堂虚。长林遍是相思树，芳沼徒游比目鱼。独倚栏干意难写，莫教愁杀马相如。
无题代寄·其十
作者：黄之隽
朝代：清
体裁：七言律诗

青铜镜里一枝开，曾与如花并照来。绿绮韵高湘女怨，银泥衫稳越娃裁。须知化石心难定，便逐行云去不回。此夜分明来入梦，粉屏香帕又重偎。
无题代寄·其十一
作者：黄之隽
朝代：清
体裁：七言律诗

鸳鸯怕捉竟难亲，鹦鹉嫌笼解骂人。愁倚锦屏低雪面，羞将角黍近香唇。黛眉印在微微绿，宝帐迎回暗暗春。咫尺画堂深似海，魂消目断未逢真。
无题代寄·其十七
作者：黄之隽
朝代：清
体裁：七言律诗

昔年于此见娇娆，瑟瑟罗裙金缕腰。投漆投胶非足拟，逢花逢月便相招。只缘存想归兰室，无事将心寄柳条。别后几回思会面，玉人何处教吹箫。
无题代寄·其十三
作者：黄之隽
朝代：清
体裁：七言律诗

思量长自暗消魂，十二楼前花正繁。玉簟微凉宜白昼，纱窗落日渐黄昏。鸳鸯有伴谁能羡，鹦鹉前头不敢言。一种蛾眉明月夜，此心难舍意难论。
无题代寄·其十九
作者：黄之隽
朝代：清
体裁：七言律诗

王母新开一树桃，乍疑因梦到仙曹。绣床怕引乌龙吠，鬒发宜簪白燕高。佳句丽偷红菡萏，灵华凉沁紫葡萄。旧来好事今能否，唯有春风啼百劳。
无题代寄·其十二
作者：黄之隽
朝代：清
体裁：七言律诗

博山犹自对氤氲，气味浓香幸见分。莫道风流无宋玉，枉抛心力画朝云。当时丛畔唯思我，忽到窗前疑是君。曾向楚台和雨看，窄罗衫子薄罗裙。
无题代寄·其十五
作者：黄之隽
朝代：清
体裁：七言律诗

暂到高唐晓又还，愿陪鸾鹤向三山。霏微罗縠垂芳袖，照耀金钗簇腻鬟。翠袅红飘莺寂寂，花深桥转水潺潺。月明记得相寻处，路在春风飘渺间。
无题代寄·其十八
作者：黄之隽
朝代：清
体裁：七言律诗

亦知蹇分巧难抛，翻向天涯困系匏。何处春风吹晓幕，频来语燕定新巢。碧窗月落琴声断，石径人稀藓色交。却共海棠花有约，花缘网结妒蟏蛸。
无题代寄·其十六
作者：黄之隽
朝代：清
体裁：七言律诗

旧事思量在眼前，纤腰婉约步金莲。映花避月遥相送，对影闻声已可怜。蜡烛有心还惜别，明珠无类亦羞圆。当时惊觉高唐梦，忍使孤窗枕泪眠。
无题代寄·其十四
作者：黄之隽
朝代：清
体裁：七言律诗

慵红闷翠掩青鸾，蕙炷香销烛影残。遥想洞房眠正熟，若非魂梦到应难。信题霞绮缄情重，风入罗衣贴体寒。早晚卢家兰室外，刺桐花发共谁看。
无题代寄·其四
作者：黄之隽
朝代：清
体裁：七言律诗

些些私语怕人疑，脉脉春情更泥谁。何处相思不相见，归来如梦复如痴。一钩冷雾悬珠箔，六曲连环接翠帷。想得那人垂手立，落花墙隔笑言时。
无题代答·其一
作者：黄之隽
朝代：清
体裁：七言律诗

折尽青青赏尽红，花堂栏下月明中。虚生芍药徒劳妒，似隔芙蓉无路通。白玉帐寒鸳梦绝，彩云天远凤楼空。欲知肠断相思处，昨夜星辰昨夜风。
无题代答·其七
作者：黄之隽
朝代：清
体裁：七言律诗

栀子红椒艳色殊，幸回郎意且斯须。鬓云欲度香腮雪，线缕难穿泪脸珠。皓月隔花追款别，宛风含露透肌肤。离肠恐逐金刀断，试割相思得断无。
无题代答·其三
作者：黄之隽
朝代：清
体裁：七言律诗

谁能夜夜立清江，暂寄华筵倒玉缸。晓色入楼红霭霭，残灯无燄影幢幢。同心栀子徒誇艳，并蒂芙蓉本自双。不为旁人羞不起，日高方始出纱窗。
无题代答·其三十
作者：黄之隽
朝代：清
体裁：七言律诗

眼波娇利瘦岩岩，更上西楼望远帆。银烛忍抛杨柳曲，碧窗应绣凤凰衫。纤腰怕束金蝉断，锦字愁教青鸟衔。千颗泪珠无寄处，新诗他日伫开缄。
无题代答·其九
作者：黄之隽
朝代：清
体裁：七言律诗

惊嗟犹梦合欢鞋，为爱红芳满砌阶。缓揭绣衾抽皓腕，强将纤手整金钗。此情可待成追忆，何日相逢语旧怀。香火一炉灯一盏，自休自了自安排。
无题代答·其二
作者：黄之隽
朝代：清
体裁：七言律诗

得人憎是绣芙蓉，愁捻银针信手缝。绮户雕楹长若此，罗帏碧簟岂相容。花缘艳绝栽难好，书被催成墨未浓。为报长卿休涤器，酒家疏雨梦临邛。
无题代答·其二十
作者：黄之隽
朝代：清
体裁：七言律诗

繁华秾艳竟如何，坐见西风袅燕窠。白玉窗中闻落叶，绿云鬟下送横波。一钩初月临妆镜，百尺清潭写翠蛾。犹自保郎心似石，莫嫌谈笑与经过。
无题代答·其二十一
作者：黄之隽
朝代：清
体裁：七言律诗

深掩妆窗卧碧纱，病来帘外是天涯。可怜芳草成衰草，才见开花又落花。鸳被相思双带缓，绣屏愁背一灯斜。因嗟往事抛心力，绮幕香风翡翠车。
无题代答·其二十七
作者：黄之隽
朝代：清
体裁：七言律诗

凤梭停织鹊无音，小婢将行力未禁。好鸟岂劳兼比翼，青山何用隔同心。闲寻绮思干花丽，却锁重门一院深。日欲暮时人静处，水精帘外冷沉沉。
无题代答·其二十三
作者：黄之隽
朝代：清
体裁：七言律诗

瘦去谁怜舞掌轻，却愁红粉泪痕生。东风澹荡慵无力，白日萧条梦不成。欲托清香传远信，好题幽怨写闺情。纱窗只有灯相伴，斜倚熏笼坐到明。
无题代答·其二十九
作者：黄之隽
朝代：清
体裁：七言律诗

榆荚堆墙水半淹，山榴似火叶相兼。数枝红蜡啼香泪，四面朱楼捲画帘。锦帐罗帏羞更入，金炉檀炷冷慵添。蒲葵细织团圆扇，愿托凉风箧笥嫌。
无题代答·其二十二
作者：黄之隽
朝代：清
体裁：七言律诗

擘破云鬟金凤凰，绿蘼芜影又分将。梁间燕子闻长叹，楼外花枝借助香。翠羽几曾添别恨，锦书其奈隔年光。春风夜染罗衣薄，得见春风已断肠。
无题代答·其二十五
作者：黄之隽
朝代：清
体裁：七言律诗

花落花开泪满膺，夜来明月为谁升。帘斜树隔情无限，粉薄香残恨不胜。金缕机中抛锦字，茶铛影里煮孤灯。梦为远别啼难唤，一半云鬟坠枕棱。
无题代答·其二十八
作者：黄之隽
朝代：清
体裁：七言律诗

谪来尘世未为男，却是为云分易甘。醉袂几侵鱼子缬，香风暗动凤皇簪。传情写念长无极，顾影看身又自惭。莫对月明思往事，断肠春色在江南。
无题代答·其二十六
作者：黄之隽
朝代：清
体裁：七言律诗

也嚬眉黛托腮愁，缠绕春情卒未休。强整娇姿临宝镜，潜添睡兴著红楼。多因戏蝶寻香住，不觉桃花逐水流。好是灯前偷失笑，阮郎惟有梦中留。
无题代答·其二十四
作者：黄之隽
朝代：清
体裁：七言律诗

自剪芭蕉写佛经，金莲无复印中庭。清风朗月长相忆，玉管朱弦可要听。多病不任衣更薄，宿妆犹在酒初醒。隔年违别成何事，卧看牵牛织女星。
无题代答·其五
作者：黄之隽
朝代：清
体裁：七言律诗

天上频看破镜飞，寒窗灯尽月斜晖。鸳鸯帐下香犹煖，杨柳桥边人未归。何处夜歌消腊酒，谁家别泪湿罗衣。朦胧闲梦初成后，梦见虽多相见稀。
无题代答·其八
作者：黄之隽
朝代：清
体裁：七言律诗

门外萧郎白马嘶，银泥裙映锦障泥。飞云阁上春应至，折柳亭边手重携。微动翠蛾抛旧态，曾书蕉叶寄新题。蘼芜亦是王孙草，空使王孙见即迷。
无题代答·其六
作者：黄之隽
朝代：清
体裁：七言律诗

低头羞问壁边书，滟滟横波思有馀。风飏檀烟销篆印，月移花影过庭除。鸳衾久别难为梦，云髻朝来不欲梳。早是自家无气力，唤人相伴洗裙裾。
无题代答·其十
作者：黄之隽
朝代：清
体裁：七言律诗

暂烦烟月掩妆台，斜凭栏干首重回。莫道野蚕能作茧，争教红粉不成灰。西陵水阔鱼难到，南浦花残客未回。多事东风入闺闼，与春先作断肠媒。
无题代答·其十一
作者：黄之隽
朝代：清
体裁：七言律诗

几多珠翠落香尘，轻小休誇似燕身。步月怕伤三径藓，看花自感一枝春。黄莺久住浑相识，白鸟双飞不避人。祇恐轻梭难作匹，泪沿红粉湿罗巾。
无题代答·其十七
作者：黄之隽
朝代：清
体裁：七言律诗

应非脉脉与迢迢，何事牵牛在碧霄。天外凤凰谁得髓，岸边乌鹊拟为桥。熏笼玉枕无颜色，罗袜金莲何寂寥。心火自生还自灭，佛前香印废晨烧。
无题代答·其十三
作者：黄之隽
朝代：清
体裁：七言律诗

馨香惟解掩兰荪，深院无人独倚门。云髻罢梳还对镜，绣裙斜立正销魂。莫教回首匀妆面，何忍将身卧泪痕。柳絮杏花留不得，空留莺语到黄昏。
无题代答·其十九
作者：黄之隽
朝代：清
体裁：七言律诗

好织回文寄窦滔，洞房西室女工劳。影随明月团纨扇，风送离情入剪刀。金凤台前波漾漾，碧纱窗外叶骚骚。兰釭尚惜连明在，花里莺啼白日高。
无题代答·其十二
作者：黄之隽
朝代：清
体裁：七言律诗

金钗坠地鬓堆云，憔悴支离为忆君。举世只知嗟逝水，此生应不织回文。阶前雨落鸳鸯瓦，架上尘生翡翠裙。可惜亭台闲度日，伯劳言语傍花闻。
无题代答·其十五
作者：黄之隽
朝代：清
体裁：七言律诗

朱门半掩拟重关，云色鲛绡拭泪颜。翠帐绿窗寒寂寂，碧桃红杏水潺潺。绮罗堆里春风畔，牛斗星边女宿间。借问流莺与飞蝶，梦魂何处访三山。
无题代答·其十八
作者：黄之隽
朝代：清
体裁：七言律诗

女床唯待凤归巢，出入朱门未忍抛。烛烬香残帘半捲，红深绿暗径相交。未容言语还分散，不破工夫漫解嘲。侍女常时教合药，无人解合续弦胶。
无题代答·其十六
作者：黄之隽
朝代：清
体裁：七言律诗

多情信有短姻缘，织女佳期又隔年。树影悠悠花悄悄，星河耿耿漏绵绵。珠釭缀月那知夜，绣被焚香独自眠。谁谓波澜才一水，蓬莱无路海无边。
无题代答·其十四
作者：黄之隽
朝代：清
体裁：七言律诗

柳花如雪若为看，几许幽情欲话难。更向眉中分晓黛，还来机上裂齐纨。离肠似线长忧断，别泪非珠漫落盘。解破云鬟收未得，和风搭在玉栏杆。
无题代答·其四
作者：黄之隽
朝代：清
体裁：七言律诗

树名从此号相思，生魄随君君岂知。宝瑟不能邀卓氏，浊泥犹得葬西施。微波有恨终归海，流水无情自入池。应袅绿窗残梦断，断肠烟柳一丝丝。
无题绝句·其一
作者：黄之隽
朝代：清
体裁：五言绝句

镜好鸾空舞，书成雁不传。遥将一点泪，奉坠绿衣前。
无题绝句·其七
作者：黄之隽
朝代：清
体裁：五言绝句

郎心在何处，对面如千里。妾身未分明，男儿且如此。
无题绝句·其三
作者：黄之隽
朝代：清
体裁：五言绝句

别来罗带缓，腰支一把玉。春生晓镜中，娇鬟为谁绿。
无题绝句·其九
作者：黄之隽
朝代：清
体裁：五言绝句

郎车不暂停，郎船安两桨。欲别牵郎衣，腕摇金钏响。
无题绝句·其二
作者：黄之隽
朝代：清
体裁：五言绝句

窗横绿绮琴，翻作白头吟。剜却心头肉，教郎见赤心。
无题绝句·其五
作者：黄之隽
朝代：清
体裁：五言绝句

采桑春陌上，提笼忘采叶。罗敷有底好，颜色何如妾。
无题绝句·其八
作者：黄之隽
朝代：清
体裁：五言绝句

自扫一床閒，双扉常自关。赧郎明月夜，别宅宠妖娴。
无题绝句·其六
作者：黄之隽
朝代：清
体裁：五言绝句

奇花不敢妖，忘却旧时娇。祗恐风吹折，唯愁日炙焦。
无题绝句·其十
作者：黄之隽
朝代：清
体裁：五言绝句

家楚婿于秦，经山复历水。笑人不踰阈，立在月明里。
无题绝句·其十一
作者：黄之隽
朝代：清
体裁：五言绝句

暮雨湿烟凝，消魂别未曾。杭州苏小小，寒梦彻西陵。
无题绝句·其四
作者：黄之隽
朝代：清
体裁：五言绝句

水上鸳鸯浴，岸上蝴蝶飞。妾心正断绝，郎从何处归。
春·其一
作者：黄之隽
朝代：清
体裁：五言律诗

门掩杏花丛，箫声秘不通。有时裁尺素，无计惜残红。暄入瑶房里，春生绮户中。画明金冉冉，何处一屏风。
春·其七
作者：黄之隽
朝代：清
体裁：五言律诗

年光三月里，垂柳拂妆台。帐喜香烟煖，窗惊曙色催。卷帘双燕入，写照百花开。娣侄徒纤指，霞衣整顿裁。
春·其三
作者：黄之隽
朝代：清
体裁：五言律诗

酒助欢娱洽，馀欢殊未穷。娇眠锦衾里，高枕画屏中。绮幕残灯敛，金炉细炷通。良宵惊曙早，海日上窗红。
春·其九
作者：黄之隽
朝代：清
体裁：五言律诗

寻春与送春，荆艳作东邻。篱上花当屋，溪边水照人。暗香兰露滴，爽味茗芽新。愿假仙鸾翼，俱飞向玉轮。
春·其二
作者：黄之隽
朝代：清
体裁：五言律诗

腰身如柳枝，罗袂罥杨丝。园密花藏易，墙高蝶过迟。东风狂不惜，南月影频移。多少香闺意，非郎谁得知。
春·其五
作者：黄之隽
朝代：清
体裁：五言律诗

春情不可状，尽在牡丹房。燕入窥罗幕，花飞落绣床。沉香薰小像，明镜照新妆。为送佳人喜，蛛丝罥鬓长。
春·其八
作者：黄之隽
朝代：清
体裁：五言律诗

发重疑盘雾，簪花举复低。玉钩搴翠幕，珠履踏金堤。柳弱风长在，兰深径转迷。惜春春已晚，新月凤楼西。
春·其六
作者：黄之隽
朝代：清
体裁：五言律诗

发冷一梳风，钗头缀玉虫。靓妆愁日暮，妍笑发春丛。杨柳萦桥绿，桃花落脸红。回眸虽欲语，鹦鹉在帘栊。
春·其十
作者：黄之隽
朝代：清
体裁：五言律诗

暗入心情懒，无聊斗草稀。雨残红芍药，风艳紫蔷薇。昨夜鸳鸯宿，今朝蟢子飞。徘徊不忍去，欲去又依依。
春·其四
作者：黄之隽
朝代：清
体裁：五言律诗

晴明强展眉，莺啭柳如丝。香阁更衣处，春风啜茗时。剪花惊岁早，翻枕梦人迟。羞被夭桃笑，游蜂似有期。
曲游春·己卯岁元夕里中张灯殊盛而风雪阻之
作者：黄之隽
朝代：清

醉与银花语，问一生几度，良夜圆月。况入新年，早驰情三五，闹蛾时节。袅袅春如发。拖逗得、韶光明灭。怪东风、尽日吹人，扑上一衣寒雪。怨煞，烟欺雨压。料弦管都休，灯事销歇。多少红裙，竞新妆初了，望晴愁滑。窗底喁喁说。天甚事、阻人游屧。不晓败意东皇，可曾耳热。
月华清·八月十二夜月
作者：黄之隽
朝代：清

将近秋分，曾交中浣，眼光先在天际。印出蟾痕，略欠三分圆意。想素娥、渐酿清辉，把六六、时光初试。相对。恰金钗遍数，玉栏全倚。尽费纤阿心计。就弦望中间，算来匀配。报汝团圞，祇遇两三日内，未放开、捣兔瑶宫，尚羞涩、跨鸾仙子。晴霁。有风流裙屐，冶游才起。如镜稍亏，如盘未满，一泓遥映江上。虽则黄昏，早湿碧空银浪。恍追忆、旬日前头，还只似、小蛾眉样。一饷。忽珠胎撑处，桂芽频放。惹得游人吟想，便急切愁他，不成圆相，影已堪怜，预拟开筵延赏。尽不眠、耐过今宵，怕明夕、迢应相仿、琴响。指金徽暗记，夜添秋爽。暮色苍然，明蟾先起，绝无云影来犯。历日掀看，渐向中秋逼险。不争差、些子光阴，肯夺个、好名先占。模范。算尚留馀地，一分仍减。仿佛初窥鸾鉴。正乍褪奁衣，侧边兜掩。瞒却人间，何处寻他缺陷。便挨过、十二周时，定又是、一层烘染。微欠。料垣娥不寐，匀圆双脸。相望红轮，仍圆皓魄，海云练练才吐。七实重修，依样昨宵琼宇。爱清光、千里君同，称二八、紧联三五。延伫。料广寒再舞，一回霓羽。漫信羲和填注。取蓂叶平分，晦期倒数。秋也才中，佳节何妨让与。问夜来、踏月娇娃，剩多少、画桥香雾。蟾免。愿从今休缩，一丝儿许。冶兴犹浓，游情漫急，素鸾初到花里。魄已新添，提起前宵心事。恨圆晖、圆不多时，刚两转、便难相似。游戏。是吴郎斧快，一边修去。屈指休题七字。恐牛女河边，懵腾惊起。回笑嫦娥，瘦损而今方始。但假借、算日为年，恰金雀、鸦鬟年纪。妍丽。喜秋光末减，馀波犹绮。东望苍茫，来何迟也，夜寒独立搔首。为损容颜，懒又邀人杯酒。料此际、虎阜笙歌，尽今夕、翠樽红袖。知否。是吴姬赏月，怕迟十九。恰应潮生日候。有蚌彩涵波，舒光欲斗。一样清辉，觉道盘痕减旧。感秋气、不耐繁华，偏积下、三分消瘦。今后。漫随人冷澹，更阑独守。
月华清·八月十二夜月·其一
作者：黄之隽
朝代：清

将近秋分，曾交中浣，眼光先在天际。印出蟾痕，略欠三分圆意。想素娥、渐酿清辉，把六六、时光初试。相对。恰金钗遍数，玉栏全倚。尽费纤阿心计。就弦望中间，算来匀配。报汝团圞，祇遇两三日内，未放开、捣兔瑶宫，尚羞涩、跨鸾仙子。晴霁。有风流裙屐，冶游才起。
月华清·十七夜月·其五
作者：黄之隽
朝代：清

冶兴犹浓，游情漫急，素鸾初到花里。魄已新添，提起前宵心事。恨圆晖、圆不多时，刚两转、便难相似。游戏。是吴郎斧快，一边修去。屈指休题七字。恐牛女河边，懵腾惊起。回笑嫦娥，瘦损而今方始。但假借、算日为年，恰金雀、鸦鬟年纪。妍丽。喜秋光末减，馀波犹绮。
月华清·十八夜月·其六
作者：黄之隽
朝代：清

东望苍茫，来何迟也，夜寒独立搔首。为损容颜，懒又邀人杯酒。料此际、虎阜笙歌，尽今夕、翠樽红袖。知否。是吴姬赏月，怕迟十九。恰应潮生日候。有蚌彩涵波，舒光欲斗。一样清辉，觉道盘痕减旧。感秋气、不耐繁华，偏积下、三分消瘦。今后。漫随人冷澹，更阑独守。
月华清·十六夜月·其四
作者：黄之隽
朝代：清

相望红轮，仍圆皓魄，海云练练才吐。七实重修，依样昨宵琼宇。爱清光、千里君同，称二八、紧联三五。延伫。料广寒再舞，一回霓羽。漫信羲和填注。取蓂叶平分，晦期倒数。秋也才中，佳节何妨让与。问夜来、踏月娇娃，剩多少、画桥香雾。蟾免。愿从今休缩，一丝儿许。
月华清·十四夜月·其三
作者：黄之隽
朝代：清

暮色苍然，明蟾先起，绝无云影来犯。历日掀看，渐向中秋逼险。不争差、些子光阴，肯夺个、好名先占。模范。算尚留馀地，一分仍减。仿佛初窥鸾鉴。正乍褪奁衣，侧边兜掩。瞒却人间，何处寻他缺陷。便挨过、十二周时，定又是、一层烘染。微欠。料垣娥不寐，匀圆双脸。
月华清·夜月·其二
作者：黄之隽
朝代：清

如镜稍亏，如盘未满，一泓遥映江上。虽则黄昏，早湿碧空银浪。恍追忆、旬日前头，还只似、小蛾眉样。一饷。忽珠胎撑处，桂芽频放。惹得游人吟想，便急切愁他，不成圆相，影已堪怜，预拟开筵延赏。尽不眠、耐过今宵，怕明夕、迢应相仿、琴响。指金徽暗记，夜添秋爽。
有忆
作者：黄之隽
朝代：清
体裁：七言律诗

忽觉东风已渐迟，他年缘会更难期。红珠斗帐樱桃熟，粉壁纱窗杨柳垂。言重不能轻薄命，情来一倍苦相思。百回消息千回梦，肠断丁香画雀儿。
木兰花
作者：黄之隽
朝代：清

鹁鸠滩畔篁千个。萝卜洲前花敷朵。草丝拖水字成之，禽迹印沙文似个。渔矶凹处烟犹锁。却被江帆冲欲破。双崖杳杳静无人，一蝶飞飞忙似我。
木兰花·梦中得四语醒成之歌之甚协也
作者：黄之隽
朝代：清

柳丝影里魂栖住。侵晓背人寻伴去。草黏飞絮掩行踪，水漫落英迷出路。蘅皋日晚无从遇。想在春风飘荡处。粉香吹结枕边云，花气蒸为床上雨。
杂曲·其一
作者：黄之隽
朝代：清
体裁：七言绝句

几处偷看红牡丹，被他笼与作艰难。终须买取名春草，引向堂前子细看。
杂曲·其七
作者：黄之隽
朝代：清
体裁：七言绝句

小随阿姊学吹笙，学得昆丘彩凤鸣。花下偶然吹一曲，可怜时节足风情。
杂曲·其三
作者：黄之隽
朝代：清
体裁：七言绝句

茜茜红裙好女儿，一头细发两分丝。但知谑道金钗落，夜合香中露卧时。
杂曲·其九
作者：黄之隽
朝代：清
体裁：七言绝句

邀郎捲幔临花语，两股金钗已相许。郎年十九髭未生，为白阿娘从嫁与。
杂曲·其二
作者：黄之隽
朝代：清
体裁：七言绝句

曾见当垆一个人，醉烟轻罩一团春。求之不得心常爱，恐是天魔女化身。
杂曲·其二十
作者：黄之隽
朝代：清
体裁：七言绝句

八尺台盘照面新，敛眸微盼不胜春。团圆莫作波中月，月里依稀更有人。
杂曲·其二十一
作者：黄之隽
朝代：清
体裁：七言绝句

弄玉随夫亦上天，绿珠犹得石崇怜。如何一梦高唐雨，惆怅欢情恰一年。
杂曲·其二十三
作者：黄之隽
朝代：清
体裁：七言绝句

爱毛宜采凤凰毛，独夜相思空自劳。拗莲作寸丝难绝，须借玉妃金剪刀。
杂曲·其二十二
作者：黄之隽
朝代：清
体裁：七言绝句

也曾孤负酒家胡，醽醁馀香在翠垆。借问风前兼月下，近来还有长卿无。
杂曲·其二十五
作者：黄之隽
朝代：清
体裁：七言绝句

故故推门掩不开，心从别处即成灰。金瓶落井无消息，昨夜因何入梦来。
杂曲·其二十四
作者：黄之隽
朝代：清
体裁：七言绝句

蘼芜盈手泣斜晖，绣𩉴香鞯夜不归。蟢子到头无信处，今朝喜鹊傍人飞。
杂曲·其五
作者：黄之隽
朝代：清
体裁：七言绝句

谁家女儿临夜妆，绿窗灯影在雕梁。妆成每被秋娘妒，只为多情团扇郎。
杂曲·其八
作者：黄之隽
朝代：清
体裁：七言绝句

楼槛层层映水红，王昌只在此墙东。影遭碧水潜勾引，碧玉搔头落水中。
杂曲·其六
作者：黄之隽
朝代：清
体裁：七言绝句

水纹簟上琥珀枕，红妆美人当昼寝。软骨纤蛾暂起来，又向海棠花下饮。
杂曲·其十
作者：黄之隽
朝代：清
体裁：七言绝句

出众风流旧有名，绿窗娇女字莺莺。今朝嫁得风流婿，真似骖鸾到上清。
杂曲·其十一
作者：黄之隽
朝代：清
体裁：七言绝句

花月香寒悄夜尘，一杯摇荡满怀春。枕低被煖身安稳，犹自嫌轻更著人。
杂曲·其十七
作者：黄之隽
朝代：清
体裁：七言绝句

劝君年少莫游春，自有青蛾镜里人。红缬谁家合罗裤，贵从妾手著君身。
杂曲·其十三
作者：黄之隽
朝代：清
体裁：七言绝句

脱取明金压绣鞋，照花明月影侵阶。醉来睡著无人唤，潜被萧郎卸玉钗。
杂曲·其十九
作者：黄之隽
朝代：清
体裁：七言绝句

万种恩情只自知，万般饶得为怜伊。相思一夜知多少，天欲明前睡觉时。
杂曲·其十二
作者：黄之隽
朝代：清
体裁：七言绝句

一双十指玉纤纤，撚玉搓琼软复圆。笑掷骰盘呼大采，等閒输却买花钱。
杂曲·其十五
作者：黄之隽
朝代：清
体裁：七言绝句

秋天寂寞夜云凝，深映寒窗一盏灯。分明窗下闻裁剪，半疋红纱一丈绫。
杂曲·其十八
作者：黄之隽
朝代：清
体裁：七言绝句

烛烟昏雾暗腾腾，日日香烟夜夜灯。应是佛边犹怕闹，三更时节也如冰。
杂曲·其十六
作者：黄之隽
朝代：清
体裁：七言绝句

一二三四五六七，昨夜今朝又明日。河低月落五更时，吴歌楚舞欢未毕。
杂曲·其十四
作者：黄之隽
朝代：清
体裁：七言绝句

也同欢笑也同愁，帘下三重幕一钩。知道相公怜玉腕，鱼犀月掌夜通头。
杂曲·其四
作者：黄之隽
朝代：清
体裁：七言绝句

东南日出照高楼，谁家女儿楼上头。分明一任傍人见，不使珠帘下玉钩。
杂诗
作者：黄之隽
朝代：清

丝布皆可服，本自机上分。布作缟素色，丝成罗绮春。载染红紫艳，花色争鲜新。紫绮裁穷裤，红罗制舞裙。细腰同结束，密与支体亲。回顾衣桁间，缟袂积埃尘。罗绮虽见爱，私亵不可陈。布素虽见弃，拂拭有馀芬。
杏花天·落花
作者：黄之隽
朝代：清

花须著蒂无情绪。弹碎却、春痕几缕。退红泼点栏杆雨。风里吹来吹去。有一片、蛛丝兜住。有一片、燕儿衔取。香魂似与东风语。为我重吹上树。
桂枝香·甲寅九日张封君招同蒋教授赏桂翊日又贻黄雀奉和来调并索其酒
作者：黄之隽
朝代：清

秋园尚绿。看细萼绽金，芳树团粟。不似重阳气候，佩萸寻菊。黄陂蒋径荒芜后，幸招邀、饮中张旭。罢官閒事，登高旧话，但倾酃渌。便一醉、归来睡熟。戏截字罗池，吟句盈幅。何意披绵，新鲊又香蓬屋。黄鸡紫蟹谁堪并，和椒糟、风味如玉。佐觞佳品，墙头篱畔，尚须翘足。
桃源忆故人·衡阳舟次怀徐叙九在长沙
作者：黄之隽
朝代：清

吴江烟月章江树。几片蒲帆同汝。湘艇无端分处。分也无非楚。云山北绕星沙路。知被情丝黏住。抛却一船风雨。尽我消磨去。
横塘
作者：黄之隽
朝代：清
体裁：七言律诗

珠帘不捲夜来霜，气吐幽兰出洞房。玩影冯妃堪比艳，堕云孙寿有馀香。金丝蹙雾红衫薄，水荇牵风翠带长。绮缀玲珑河色晓，绿蛾青鬓醉横塘。
欢情·其一
作者：黄之隽
朝代：清
体裁：五言律诗

女伴朝来说，仙郎此夕过。路旁看骤影，江上托微波。宝屋粘花絮，金屏缀绮罗。夜阑接软语，于妾欲如何。
欢情·其七
作者：黄之隽
朝代：清
体裁：五言律诗

微月初三夜，停舟试一过。未曾行雨去，其奈赠珠何。薄薄施铅粉，双双并绮罗。佳期难再得，只恐岁蹉跎。
欢情·其三
作者：黄之隽
朝代：清
体裁：五言律诗

桃源犬吠深，仙客许相寻。北户知犹远，西园望不禁。欢情听鸟语，娇思入琴心。惜别添壶酒，霞杯皓腕斟。
欢情·其三十
作者：黄之隽
朝代：清
体裁：五言律诗

双双金鹧鸪，绣帐博山炉。烂漫为云雨，婵娟胜画图。粉痕疑检玉，香汗尽流珠。暂引樱桃破，问郎看好无。
欢情·其三十一
作者：黄之隽
朝代：清
体裁：五言律诗

道蕴诗传丽，吟诗婢苦烦。窗中聊取笔，花里独留樽。字小书难写，房深影易昏。檀郎好联句，三五定君婚。
欢情·其三十七
作者：黄之隽
朝代：清
体裁：五言律诗

枕席还相似，肌肤安可云。醉消罗绮艳，香带筦弦闻。懒结茱萸带，慵拖翡翠裙。裤花红石竹，馀气自氛氲。
欢情·其三十三
作者：黄之隽
朝代：清
体裁：五言律诗

盈盈天下姝，白雪净肌肤。密坐随欢促，亲情觉语粗。向灯垂玉枕，映烛解罗襦。好作鸳鸯梦，鸳鸯入画图。
欢情·其三十九
作者：黄之隽
朝代：清
体裁：五言律诗

色丽思沉淫，阳台许伴寻。兰裙间珠履，翠钿束罗襟。永日常携手，通宵各话心。苔衣香屐迹，相送出花阴。
欢情·其三十二
作者：黄之隽
朝代：清
体裁：五言律诗

风牖送花来，逢花倾一杯。专房犹见宠，行乐不须猜。眉点萱牙嫩，笑疑桃脸开。二三更后雨，长得好诗催。
欢情·其三十五
作者：黄之隽
朝代：清
体裁：五言律诗

十指剥春葱，斜抽半袖红。画堂初点烛，锦瑟忽闻风。月魄侵簪冷，妆华映箔通。徘徊将就寝，连影在香中。
欢情·其三十八
作者：黄之隽
朝代：清
体裁：五言律诗

琼楼上半空，含笑出帘栊。乍见疑回面，多娇爱敛躬。粟钿金夹膝，花绕玉屏风。化作鸳鸯鸟，低昂锦帐中。
欢情·其三十六
作者：黄之隽
朝代：清
体裁：五言律诗

单床欢有馀，窈窕凤凰姝。彷佛疑箫吹，分明似画图。水纹浮枕簟，酥颗点肌肤。平昔谁相爱，人前道得无。
欢情·其三十四
作者：黄之隽
朝代：清
体裁：五言律诗

夙昔影中疑，蜂雄蛱蝶雌。却思同宿夜，犹识合昏期。楚柳腰肢亸，宫花锦绣欹。一宵相见事，唯愿两人知。
欢情·其九
作者：黄之隽
朝代：清
体裁：五言律诗

娇小姿所爱，留连几尽欢。玉消花滴滴，珠洒雨珊珊。弄帐鸾绡映，搴帷桂烛残。月明中妇觉，妒极定睛看。
欢情·其二
作者：黄之隽
朝代：清
体裁：五言律诗

钏响一边声，开帘秋月明。被花留便住，出户笑相迎。莫厌樽前醉，未忘灯下情。鸳鸯七十二，欢会此难并。
欢情·其二十
作者：黄之隽
朝代：清
体裁：五言律诗

梅院重门掩，春苔双履痕。幽帘宜永日，翠幕自黄昏。密坐移红毯，留欢尽绿樽。两情含眷恋，鱼水见深恩。
欢情·其二十一
作者：黄之隽
朝代：清
体裁：五言律诗

晚院花留立，看看蝴蝶飞。众香深黯黯，暮雨细霏霏。荐寝低云鬓，含羞下绣帏。绿窗销暗烛，还向月中归。
欢情·其二十七
作者：黄之隽
朝代：清
体裁：五言律诗

绰约小天仙，红妆二八年。闻琴不肯听，赠绮一何妍。每许连床坐，唯当共被眠。系君裙带著，五色绣团圆。
欢情·其二十三
作者：黄之隽
朝代：清
体裁：五言律诗

不忍暂忘君，巫山秀莫群。忽疑行暮雨，应解作朝云。艳粉宜斜烛，金炉换夕薰。惬心同笑语，审听亦难分。
欢情·其二十九
作者：黄之隽
朝代：清
体裁：五言律诗

月色明如昼，秋堂复夜阑。瑶池何悄悄，银箭尚珊珊。素影纱窗霁，清辉玉臂寒。芙蓉褥已展，半睡待郎看。
欢情·其二十二
作者：黄之隽
朝代：清
体裁：五言律诗

垂帘一室眠，帐撒五铢钱。低鬓蝉钗落，藏衾凤绮缠。不离高枕上，微笑画屏前。风月欢宁间，卿卿骋少年。
欢情·其二十五
作者：黄之隽
朝代：清
体裁：五言律诗

冉冉柳枝腰，花枝正索饶。细音遥翠佩，纤影透龙绡。喜过还疑梦，怜多转自娇。卧迟灯灭后，罗荐暗魂消。
欢情·其二十八
作者：黄之隽
朝代：清
体裁：五言律诗

独怜倾国貌，为尽合欢杯。新月迎宵挂，丛花隔扇开。香飘歌袂动，娇逐语声来。相贺雕阑侧，朝昏云雨堆。
欢情·其二十六
作者：黄之隽
朝代：清
体裁：五言律诗

华裀织斗鲸，锦帐两边横。白日知丹抱，通宵款素诚。低鬟若无力，欹枕不胜情。报曙窗何早，流莺三数声。
欢情·其二十四
作者：黄之隽
朝代：清
体裁：五言律诗

含情意不任，柔软美人心。应笑金台上，同依玉树阴。困融香汗滴，睡熟小屏深。鬓乱羞云捲，翘翘失凤簪。
欢情·其五
作者：黄之隽
朝代：清
体裁：五言律诗

楼深复道通，春气又融融。蝶散红兰外，花燃锦帐中。洞房今夜月，窗户几层风。风月情相半，金樽乐未终。
欢情·其八
作者：黄之隽
朝代：清
体裁：五言律诗

黄莺似传语，留客也殷勤。楚国无如妾，云中亦有君。翠屏遮烛影，罗帐罢炉熏。只畏今宵短，帘栊晓景分。
欢情·其六
作者：黄之隽
朝代：清
体裁：五言律诗

携酒对情人，女郎闺阁春。仙眉琼作叶，歌扇月开轮。斗艳何惭蜀，如云不让秦。年年画梁燕，栖托及芳晨。
欢情·其十
作者：黄之隽
朝代：清
体裁：五言律诗

异花天上堕，仙桂月中栽。复壁交青琐，幽屏点翠苔。对人传玉腕，含笑捧金杯。醉后佳期在，依稀梦雨来。
欢情·其十一
作者：黄之隽
朝代：清
体裁：五言律诗

画楼相望久，昨夜梦魂中。绣被花堪摘，罗帷昼未空。眉残蛾翠浅，肤润玉肌丰。粉污痕犹在，娇饶粉自红。
欢情·其十七
作者：黄之隽
朝代：清
体裁：五言律诗

宝镜如明月，花鬟如绿云。春生翡翠帐，醉舞石榴裙。咏絮知难敌，吹箫此复闻。逢君开口笑，香吐一灯分。
欢情·其十三
作者：黄之隽
朝代：清
体裁：五言律诗

罗敷初总髻，小玉更焚香。春看玫瑰树，魂消玳瑁床。最怜双翡翠，亦画两鸳鸯。回首似调谑，邀人解袷裆。
欢情·其十九
作者：黄之隽
朝代：清
体裁：五言律诗

深沉闭绮栊，秦女坐窗中。翠幄连云起，琼楼拂曙通。蜻蜓怜晓露，蝴蝶弄和风。笑辍春妆镜，花颜旖旎红。
欢情·其十二
作者：黄之隽
朝代：清
体裁：五言律诗

斗酒少留欢，同心揖蕙兰。雨馀怜日嫩，灯烬惜更残。睡髻休频拢，寒衣不要宽。閒情兼默语，须作一生拚。
欢情·其十五
作者：黄之隽
朝代：清
体裁：五言律诗

隔窗梳发声，艳色本倾城。才学羞兼妒，相逢喜复惊。细风吹帐冷，回烛向楼明。手里金鹦鹉，传杯见目成。
欢情·其十八
作者：黄之隽
朝代：清
体裁：五言律诗

相逢明月里，脉脉两心齐。绣帐鸳鸯睡，银壶狒狖啼。半羞还半喜，双去复双栖。见日吹红烛，纱窗晓望迷。
欢情·其十六
作者：黄之隽
朝代：清
体裁：五言律诗

情人见月过，对月两嫦娥。处处逢珠翠，盈盈挂绮罗。百花惭美色，一顾授横波。履舄从相近，淫风如礼何。
欢情·其十四
作者：黄之隽
朝代：清
体裁：五言律诗

惭愧酒家胡，画屏金鹧鸪。向谁曾艳冶，用尔作欢娱。同倚朱栏语，应烦红袖扶。夜遥灯燄短，玉簟失柔肤。
欢情·其四
作者：黄之隽
朝代：清
体裁：五言律诗

香閤閒留宿，闺中曙火残。夜深唯畏晓，春嫩不禁寒。尚有重来约，且申今日欢。明明金鹊镜，照取寸心看。
欢情·其四十
作者：黄之隽
朝代：清
体裁：五言律诗

待月登楼夜，楼深月到难。层台张舞凤，长袖转回鸾。坐惜兰膏烬，稍知花簟寒。夕迷鸳枕上，莫厌百回看。
欢情·其四十一
作者：黄之隽
朝代：清
体裁：五言律诗

新月孕帘钩，天高片影流。吴姬停白纻，赵媛发清讴。转烛初移障，当窗又映楼。却须深酌酒，笑语度更筹。
欲去·其一
作者：黄之隽
朝代：清
体裁：五言律诗

照耀临初日，殷勤卜后期。愿言携手去，犹忆画眉时。尺素能相报，纤絺恐自疑。秪谙新别苦，唯有月明知。
欲去·其二
作者：黄之隽
朝代：清
体裁：五言律诗

残花春浪阔，愿卜挂帆期。每忆閒眠处，还胜独睡时。色为天下艳，影到月中疑。背面偷垂泪，旁人那得知。
武昌怀古
作者：黄之隽
朝代：清

碧眼孙郎此建都，凭陵中国控全吴。危矶冒堞犹黄鹄，长锁连江岂赤乌。霸业久随流水去，客愁唯对楚山孤。太平城郭周遭在，战垒荒荒隐绿芜。
武昌怀古·其二
作者：黄之隽
朝代：清

鄂渚樊山几度秋，大江日夜向东流。战船浪卷陶公庙，宾幕风回庾亮楼。烟雨六朝迷夏口，帆樯千里接荆州。英雄名士俱陈迹，输与沙汀数片鸥。
水碓
作者：黄之隽
朝代：清

转轮在水稻在屋，糠秕如尘米如玉，谁其为之机与轴。坎臼在地杵在水，横贯轮心轻运瀑，以溪之水代人足。列杵五六杵齿齿，一杵入臼一杵起。圜轮迫杵水迫轮，急急晨昏舂不止。溪女鬓插山花红，列坐臼旁如课功。从容揎袖簸扬毕，劳逸不与吾乡同。我来如听一部之水乐，轮音为商杵音角。
水调歌头·三衢舟次遇陈方大适粤西贺其秋捷兼送其行
作者：黄之隽
朝代：清

万马尽辟易，一骥踏清秋。渥洼种是汗血，不负九方求。鞭已输君先著，驾又惭予频覂，徒忆旧同游。相见话离绪，江影绕双舟。滕王咏，湘灵句，总风流。算程春到漓水，花气拥旌斿。见折桂枝轻便，又茁兰芽容易，妙齿撞烟楼。开府顾之喜，星聚粤山头。
汉宫春·出朝门循玉河而行杨花堆径如雪
作者：黄之隽
朝代：清

如许风光，被软红尘土，埋没多时。终朝荷囊束带，簪笔彤墀。柳边花底，问何人、归院曾迷。浑未见、堆云桥外，隔河小路逶迤。侥倖敝车羸马，傍垂杨曲水，独放轮蹄。何来雪花糁径，惹动相思。韶华背我，愧閒曹、到此才知。双鬓影、无人厮觑，春风一任相吹。
江城子·赠冯禹拜纳姬
作者：黄之隽
朝代：清

榴花著色染罗裙。步香尘。净无痕。一片金溪、馆里晓行云。嫩粉轻黄刚二八，燕玉暖，最青春。玉堂风月定消魂。是何人。小冯君。索米多时、饥朔隐金门。从此诙谐能割炙，归遗语，绿窗闻。
沁园春·咏蜀府扇
作者：黄之隽
朝代：清

罗袖携来，素手才舒，微生嫩凉。爱糁星细骨，半规晕紫，涂膏便面，一缕沿黄。蝉雀休图，女鸾漫画，宁羡齐纨洁似霜。堪持赠、是聚头谶好，摺叠情长。曾将粉靥遮藏。奈弯处蛾眉漏一双。喜浴馀渗久，不沾痕湿，眠时摇倦，偶压肌香。扑蝶嫌轻，兜萤恨薄，刚飏茶烟出琐窗。从头看，有泥金配色，小楷斜行。
沁园春·寄范笏溪代柬
作者：黄之隽
朝代：清

孤馆虚窗，记昔同君，客兴最豪。向蚖膏泪处，研朱改曲，虹堤齿外，浮白观潮。迹散汀萍，颜看屋月，遣梦相寻怕路遥。吟诗否，想杏花春雨，替我魂销。今朝。懒做洪乔。为传简朱门一一敲。但玉烟墨拓，未同拾芥，珠编画谱，须望投桃。蟫史残笺，鸡窠秘笈，炙盏应留十夜钞。还书债，与相思债等，总待归桡。
法曲献仙音·邹学士卢御史顾中翰传钞予词惭赋
作者：黄之隽
朝代：清

曲里魂销，句中眉舞，赏激当年曹范。过眼轻云，断肠芳草，泥犁绮言都忏。任蠹饱、残编散。多时省涂染。岁华暂。擅风情、让人年少，吾耄矣、论斗丽才顿减。辇下愧流传，遍抄将、争费藤剡。梦隔蓬莱，谢群公、吟债犹欠。想零金屑粉，些子不同凡艳。
泛舟·其一
作者：黄之隽
朝代：清
体裁：七言律诗

皎镜方塘菡萏秋，蜻蜓飞上玉搔头。云鬟照水和花重，娇眼如波入鬓流。还似洛妃乘雾去，更疑神女弄珠游。画桡掺掺柔荑白，渡口诸侬乐未休。
泛舟·其三
作者：黄之隽
朝代：清
体裁：七言律诗

锦席佳人艳楚莲，青蛾皓齿在楼船。应知子建怜罗袜，有个红儿赛洛川。舞袖飘飖棹容与，江云断续草连绵。烟花已入鸬鹚港，又泛鸳鸯水上天。
泛舟·其二
作者：黄之隽
朝代：清
体裁：七言律诗

约开莲叶上兰舟，冶袖飘香入浅流。青女素娥俱耐冷，翠鬟丹脸岂胜愁。可怜月好风凉夜，唯向花间水畔游。只合双飞便双死，鸳鸯鸂鶒满滩头。
泛舟·其四
作者：黄之隽
朝代：清
体裁：七言律诗

傍岸鵁鶄逐暖眠，美人迎上木兰船。船冲水鸟飞还住，棹拂荷珠碎却圆。顾我无衣搜荩箧，看君盛服耀金钿。好同范蠡扁舟兴，不羡乘槎云汉边。
洞仙歌·夏晓
作者：黄之隽
朝代：清

一泓晓气，冒庭柯之上。露泣风啼发秋想。月痕如淡扫，半靥窥人，怜欲别，末忍凄然独往。凭栏还独自，何处骚骚，翠竹迎凉递乾响，料此际人家，静掩碧窗，才寻梦、双眠罗帐。天遣我、多情不成眠，把一卷、閒愁藕花边唱。
浣溪沙
作者：黄之隽
朝代：清

镜里红酥只对看。机边锦字懒催完。英台飞过玉栏杆。鬓压花蔫春枕薄，手搓唇碎夜炉寒。偶忘日子问鸦鬟。
浣溪沙·夏闺
作者：黄之隽
朝代：清

频换生衣着体松。一躯凉玉水帘中。红酥怯向口边融。纨扇团圆摇似月，鸳鸯颠倒画生风。雕牙小柄滑春葱。刀閜甘瓜琥珀黏。檀犀和液浸春纤。寒瓤还傍块冰拈。荔肺沁来频解渴，樱唇沾处已消炎。脂香添取一痕甜。
浣溪沙·夏闺·其一
作者：黄之隽
朝代：清

频换生衣着体松。一躯凉玉水帘中。红酥怯向口边融。纨扇团圆摇似月，鸳鸯颠倒画生风。雕牙小柄滑春葱。
浣溪沙·夏闺·其二
作者：黄之隽
朝代：清

刀閜甘瓜琥珀黏。檀犀和液浸春纤。寒瓤还傍块冰拈。荔肺沁来频解渴，樱唇沾处已消炎。脂香添取一痕甜。
浣溪沙·舟中咏月
作者：黄之隽
朝代：清

钩曲宜钩帐额纱。梳斜宜掠翠鬟鸦。镜圆宜照玉腮花。每夜换将奁具好，荒江投向客船差。掩篷眠去懒看他。
浪淘沙·句容晓发
作者：黄之隽
朝代：清

残月堕无声。山睡初醒。马蹄得得自敲星。兜路秋藤风过处，几点流萤。游笈惯飘零。此地频经。客程回首晓霞生。一带人家閒裹住，炊瓦烟青。
海啸歌
作者：黄之隽
朝代：清

壬子七月十八九，羽檄纷驰报郡守。上海南汇两邑人，一旦其鱼几万口。郡守告予往勘灾，华娄两宰同去来。目惨不忍齿颊述，芦䕠掩胔心神哀。馀则入海不可问，田庐荡荡无尘埃。崇明宝山同此难，靖江江阴亦罹患。他邑已发催饷符，老夫读符添浩叹。呜呼！祸非由海降自天，灵佑百姓胡为然？山左产麟昭圣端，吾乡遭水纪尧年。
清平乐
作者：黄之隽
朝代：清

寒侵夜坐。月影挨窗过。莫遣清辉单照我。我是天涯一个。遥怜此际凭栏。举头即见西南。那得将身贴月，便教看月同看。
湘江静·雁公堕湘江水中淋漓大笑索予词纪之
作者：黄之隽
朝代：清

惯欲浮湘杯自渡。乍惊他、数鸥飞去。波纹既软，汀烟又滑，定黏身不住。白昼念清凉，匹如散、满头花雨。娥皇梦短，灵均怨长，都不是、悟禅处。水气香，江味苦，一枝芦，料应踏误。攀扶未起，隔洲笑倒，有渔娘菱女。浸湿赵州衫，七斤重、今添多许。摩尼润了，炉薰漫烬，旃檀半炷。
满宫花·灯花
作者：黄之隽
朝代：清

碧烟低，红晕裹。结就合欢小朵。穿针压线略教昏，欲剔怜他婀娜。夜初深，人独坐。呆看绿窗灯火。留三两焰解罗衣，漫许暗风吹堕。
满庭芳·咏夜来香
作者：黄之隽
朝代：清

天暝瑶廊，香迷珠槛，暗里寻到藤边。小葩柔蒂，五出绽匀圆。护煞娇黄淡绿，芳心怕、炎晷熏煎。凉阶晚，微闻逗漏，抹丽一时妍。堪怜风细处，幽馨软弱，难到樽前。借纨扇、兜来一缕龙涎。记起灵芸小字，销魂甚、谁捧婵娟。休搴摘，红栏宝枕，人静就花眠。
满江红·癸丑岁六月十二日同人泛秦淮
作者：黄之隽
朝代：清

水上风多，坐江艇、衫罗轻卸。斜旸里、听歌劝酒，满前王谢。四面楼阴兰桨鹢，十眉帘底冰绡麝。最宜人、团扇藕花边，乘凉者。邀笛步，閒情写。桃叶渡，閒愁惹。看迷濛夜色，画成良夜。露濯蟾蜍银汉湿，蜡笼翡翠铜盘灺。趁烟波、妆点太平宵，非游冶。
满江红·题淩云《长沙妓》传奇
作者：黄之隽
朝代：清

似我缘悭，浑不信、当年淮海。人老去、尚招烟月，粉恩香爱。一管罗浮仙史笔，写生墨沈随风洒。使怜才、一点翠楼心，居然在。珠十斛，谁堪买。花四照，谁能采。有燕姬梦向，玉堂人拜。绣虎始知多巧遇，彩鸾端合酬情债。笑樊川、空手写扬州，无聊赖。
漂母祠
作者：黄之隽
朝代：清

少年欺带剑，老母念垂竿。恩怨一时有，波涛千古寒。封侯金自易，乞食饭应难。最是穷途感，英雄泪不干。
澡兰香·癸巳岁闰重午阻风舟中作次梦窗淮安重午韵
作者：黄之隽
朝代：清

芳辰篆虎，故事描龙，客里竟无人觉。风欺闰午，浪阻扁舟，且赴树阴鸥约。记今年、摇艇盐官，曾剪葵榴嫩萼。剥黍如金，剩有馀香黏蒻。俛仰俄成往事，又挂西南，一钩蟾魄。丝缠命缕，寸厄黄杨，旅况预愁边幕。待扬帆、重指湘源，浇酒离骚细酌。便做到、六月飞鹏，扶摇羊角。
玉京谣·咏十姊妹鸟
作者：黄之隽
朝代：清

密叶藏春羽，体弱音轻，雅称娇名字。细数排行，应教遍屈纤指。抵多少、秦虢风情，增一半、缇萦才思。巢花底。争如去做，昭阳燕子。分明有个风流婿。尽瞒人、算蛾眉一队，唤到香闺十姨。轻俊难比。笑独宿、鸾凤孤单，看并坐、鸳鸯七二。花如绮。偏爱小名相似。
琐窗寒·咏霜
作者：黄之隽
朝代：清

不信连宵，江枫叶叶，染来都媚。芳华换眼，做冷装晴天气。俏无人、三更四更，碧空洗刷青如水。借小窗月色，高檐风影，画成寒意。此际。浑难睡。想茅店板桥，定催人起。凄凄向晓，最惹乌啼心事。耐初曦、楼阴未销，玉阶瑶瓦添憔悴。怕萧疏、鬓影撩他，点入菱花里。
瑶台聚八仙·洋绣毬花
作者：黄之隽
朝代：清

莫比花看，枝叶里、分明细蹙冰纨。挤来挨去，有意辏做团圞。粉脸轻匀妆镜内，肉红渐抹口脂间。两三番。借霞染雪，微换芳颜。怜渠风帆浪舶，惯傍珠倚玉，渡海波寒。梦隔家乡，来伴数曲栏干。蛾眉虽悔淡扫，又羞学葵榴太晕丹。无人采，怕露深难滚，懒上钗幡。
疏影·和邹侍讲咏像生花
作者：黄之隽
朝代：清

何须辨别。喜四时不断，花信连接。岂少园林，姹紫嫣红，芳菲惯引蜂蝶。翻愁一瞬韶华老，便到了、飘零难拾。总逊他、朵朵鲜妍，耐得绮窗风雪。珍重铜瓶供养，几曾借雨水，滋润苗叶。鼻观无香，眼孔多情，一种丰腮娇靥。繁枝点缀天然态，恐误惹、玉纤攀折。祇怕教、尘染烟熏，不似斩新时节。
疏影·咏梅为友悼亡
作者：黄之隽
朝代：清

东风太恶。惯弄香簸粉，吹到妆阁。瘦损花神，乍转冰魂，潘鬓休教染著。当年素手斜阳里，笑画意、折枝衫薄。怪寻常、一样时光，锁断绮窗珠箔。惆怅芳容去后，小庭但剩下，无数霜萼。笛里吹残，尚带春寒，人不如春有脚。更阑月、转郎眠处，幸早赴、罗浮前约。梦醒时、软尽刚肠，怕想额边花落。
登报恩寺塔绝顶
作者：黄之隽
朝代：清

到眼无埃壒，苍茫入素秋。万家斜照外，千古大江流。金碧翔霄表，虬龙压石头。长安称雁塔，此亦旧皇州。
相见欢·春雨
作者：黄之隽
朝代：清

金凫自熨罗襟。嫩寒侵。带湿东风拖雨、宿花阴。春无赖。吹窗外。落花深。记取钗钿坠处、待晴寻。
看花
作者：黄之隽
朝代：清
体裁：七言律诗

无人不道看花回，一朵芙蓉含日开。万倍馨香胜玉蕊，九华红艳吐玫瑰。应从织女机边落，疑是嫦娥月里栽。那似此堂帘幕底，活花起舞夜春来。
看花回·八里庄饮杏花下
作者：黄之隽
朝代：清

红粉平铺一片烟。花地花天。好寻何处开樽坐，软裀不碍枝边。玉楼人醉否，只此堪怜。曲子悠扬度筦弦。花也嫣然。日斜春影迷濛里，趁微风、泼到人前。罗衣飘几点，随意鲜妍。
破阵子·粤西春日
作者：黄之隽
朝代：清

戊夜明蟾窥室，午雯阳艳烘庭。见惯西南天漏雨，难得今朝春放晴。闷怀稍减轻。笑靥对开芳蕊，娇歌一弄流莺。如此韶华如此过，空费天公一片情。惹人春恨生。
祝英台近·赠镜
作者：黄之隽
朝代：清

月般圆，珠样洁，秋水一泓满。青绿摩挲，旧铸汉时款。问他流落人间，照人多矣，可曾照、玉环飞燕。绣奁捲。好将花影红窗，结做晓妆伴。暖捧春纤，画出翠峰远。怜渠一片冰心，受人磨洗，甫能得、相逢娇面。
秋·其一
作者：黄之隽
朝代：清
体裁：五言律诗

风流随故事，乞巧望星河。别有穿针处，其如月色何。坐中灯泛酒，卧后幕生波。牛女年年渡，湾环此地多。
秋·其七
作者：黄之隽
朝代：清
体裁：五言律诗

閒却采莲船，金风度绮钱。约眉怜翠羽，举手整花钿。日照纱窗里，霜浓绣帐前。异香人不觉，一笑独奢妍。
秋·其三
作者：黄之隽
朝代：清
体裁：五言律诗

雨冷新秋簟，荷香入水亭。瑞莲开二朵，银汉会双星。蜡泪垂兰烬，蛾眉怨锦屏。朦胧残梦里，罗幌见飞萤。
秋·其九
作者：黄之隽
朝代：清
体裁：五言律诗

噤㾕微寒早，檀妆慢裹头。鸟窥临槛镜，花入曝衣楼。隔牖风惊竹，搴帘月上钩。紫兰秋露湿，向我手心流。
秋·其二
作者：黄之隽
朝代：清
体裁：五言律诗

烛引银河转，追凉在北轩。疏帘留月魄，微路入花源。委坠金釭烬，葳蕤玉露繁。取琴弹一遍，芳意过湘沅。
秋·其五
作者：黄之隽
朝代：清
体裁：五言律诗

秋帐灯华翠，罗衣胡粉香。盈盈天上艳，薄薄睡时妆。到处花为雨，高楼月似霜。玉壶增夜刻，为我忆檀郎。
秋·其八
作者：黄之隽
朝代：清
体裁：五言律诗

洞户斜开扇，晴窗画夹衣。红楼三十级，金雁一双飞。对月光宜并，偎风力尚微。湿花低桂影，遥惹五香归。
秋·其六
作者：黄之隽
朝代：清
体裁：五言律诗

向夕灯稍进，馀香侍女收。彩云飘玉砌，初月上银钩。夜影看仍薄，秋波横欲流。画堂帘幕外，娇倚钿箜篌。
秋·其十
作者：黄之隽
朝代：清
体裁：五言律诗

风露动相思，梧桐碧玉枝。旋书红叶落，閒捻紫箫吹。窗里怜灯暗，泉边待月欹。一宵犹几许，宁觉晓钟迟。
秋·其四
作者：黄之隽
朝代：清
体裁：五言律诗

凉风移蟋蟀，轻露湿红纱。花路西施石，天河织女家。井边银钏落，灯下宝钗斜。夜夜犹相送，金盘五色瓜。
秋蕊香·倒挂
作者：黄之隽
朝代：清

幺凤飞来春浅。五采紧装花片。绿绡一捻红丝剪。配得天生婉娈。钗头小羽收心篆。暗香满。横枝倒立纤身软，美女鞦韆索罥。
种王瓜篱豆诸蔬
作者：黄之隽
朝代：清

昔逮养亲日，灌园佐击鲜。亲亡事奔走，忽忽二十年。倦游返衡门，老圃聊息肩。修我灌园业，情事恍如前。汲水谅非水，清泪同涓涓。此蔬亲不逮，此圃亲所传。终作抱瓮身，五鼎未列筵。瓜瓠如有知，为我根蔓牵。蔓则蔽苍野，根则入黄泉。以告我父母，贫贱子可怜。瓜瓠莫结子，有子亦徒然。
竹枝词·其一
作者：黄之隽
朝代：清
体裁：词

闻郎江上唱歌声，古人唱歌兼唱情。世间只有情难说，须待情来意自生。
竹枝词·其七
作者：黄之隽
朝代：清
体裁：词

风吹柳花满店香，吴娃美丽眉眼长。银钏金钗来负水，掬水远湿岸边郎。
竹枝词·其三
作者：黄之隽
朝代：清
体裁：词

夜拥双姬暖似春，其间岂是两般身。犹疑未满情郎意，不见心中一个人。
竹枝词·其三十
作者：黄之隽
朝代：清
体裁：词

手把花枝唱竹枝，枝枝叶叶不相离。昨夜雨凉今夜月，雨落月明俱不知。
竹枝词·其三十一
作者：黄之隽
朝代：清
体裁：词

茜袖女儿簪野花，遥闻隔岸唤船家。盈盈一水不得渡，今日公然来浣纱。
竹枝词·其三十三
作者：黄之隽
朝代：清
体裁：词

欺我郎君不在家，真珠帘外向人斜。不通姓氏粗豪甚，笑倚墙东梅树花。
竹枝词·其三十二
作者：黄之隽
朝代：清
体裁：词

空见朱门锁牡丹，世间恩爱极难拚。何人种在情田里，鼓子花开也喜欢。
竹枝词·其九
作者：黄之隽
朝代：清
体裁：词

蓪草头花柳叶裙，空教绿绮伴文君。岂知一只凤钗价，也直黄金一二斤。
竹枝词·其二
作者：黄之隽
朝代：清
体裁：词

淡淡衫儿薄薄罗，狗儿吹笛胆娘歌。留君到晓无他意，十斛明珠酬未多。
竹枝词·其二十
作者：黄之隽
朝代：清
体裁：词

大堤女儿郎莫寻，春衣一对直千金。至今衣领胭脂在，刚被恩情误此心。
竹枝词·其二十一
作者：黄之隽
朝代：清
体裁：词

河水自浊济自清，一个人心不可明。不明不暗胧胧月，未必圆时即有情。
竹枝词·其二十七
作者：黄之隽
朝代：清
体裁：词

公子醉时香满车，是他家属是他家。儿家门户重重闭，不许閒人入看花。
竹枝词·其二十三
作者：黄之隽
朝代：清
体裁：词

树树树梢啼晓莺，莺虽为说不分明。石上作蒲蒲九节，岸上种莲岂得生。
竹枝词·其二十九
作者：黄之隽
朝代：清
体裁：词

多情却似总无情，道是无情却有情。玉骨瘦来无一把，有骨还从肉上生。
竹枝词·其二十二
作者：黄之隽
朝代：清
体裁：词

美人楼上斗腰支，美人头上玉钗垂。今日美人弃我去，恐是仙家好别离。
竹枝词·其二十五
作者：黄之隽
朝代：清
体裁：词

步步相携不觉难，行行坐坐黛眉攒。纤腰舞尽春杨柳，落了杨花也怕看。
竹枝词·其二十八
作者：黄之隽
朝代：清
体裁：词

胭脂泪迸红线条，拽住仙郎尽放娇。郎身不远郎心远，屏风周昉画纤腰。
竹枝词·其二十六
作者：黄之隽
朝代：清
体裁：词

月自斜窗梦自惊，黄鸡催晓丑时鸣。被头不暖空沾泪，秪共寒灯坐到明。
竹枝词·其二十四
作者：黄之隽
朝代：清
体裁：词

槐花结子桐叶焦，西北风来吹细腰。直为相思腰转细，一枝琼艳不胜娇。
竹枝词·其五
作者：黄之隽
朝代：清
体裁：词

他家自有凤凰栖，待得郎来月已低。寒鸡鼓翼纱窗外，却恐为奴半夜啼。
竹枝词·其八
作者：黄之隽
朝代：清
体裁：词

青丝素丝红绿丝，抽梭起样更新奇。锦窠不是寻常锦，织者何人衣者谁。
竹枝词·其六
作者：黄之隽
朝代：清
体裁：词

红泥亭子赤栏千，金屑琵琶为我弹。醉后爱称娇姐姐，我侬试舞尔侬看。
竹枝词·其十
作者：黄之隽
朝代：清
体裁：词

酥油香暖夜如蒸，消尽金盆一碗冰。房中下著珠帘睡，夜就侬来能不能。
竹枝词·其十一
作者：黄之隽
朝代：清
体裁：词

雄者为鸳雌者鸯，郎心如妾妾如郎。逢郎欲语低头笑，追入花间一阵香。
竹枝词·其十七
作者：黄之隽
朝代：清
体裁：词

君骑白马傍垂杨，眼底不顾纤腰娘。我见鸳鸯飞水上，采菱不顾马上郎。
竹枝词·其十三
作者：黄之隽
朝代：清
体裁：词

东家少年西家出，南家饮酒北家眠。争忍抛奴深院里，美人长抱在胸前。
竹枝词·其十九
作者：黄之隽
朝代：清
体裁：词

堤上女儿连袂行，绮罗光动百花明。落花踏尽游何处，过后香风特地生。
竹枝词·其十二
作者：黄之隽
朝代：清
体裁：词

与君相见即相亲，必怨颠狂泥摸人。讵得将心入君腹，与君双栖共一身。
竹枝词·其十五
作者：黄之隽
朝代：清
体裁：词

买取头花翠羽连，游童陌上拾花钿。桑间女儿情不浅，漫随儿女打鞦韆。
竹枝词·其十八
作者：黄之隽
朝代：清
体裁：词

江上女儿全胜花，千娇万态破朝霞。相逢何必曾相识，遥指红楼是妾家。
竹枝词·其十六
作者：黄之隽
朝代：清
体裁：词

池边钓女日相随，姊姊教人且抱儿。手把杨枝临水坐，便是观音手里时。
竹枝词·其十四
作者：黄之隽
朝代：清
体裁：词

密映垂杨听洞箫，一渠春水赤栏桥。桥东桥西好杨柳，恰似十五女儿腰。
竹枝词·其四
作者：黄之隽
朝代：清
体裁：词

木槿花开畏日长，下棋曾觉睡鸳鸯。无端斗草输邻女，先赌红罗被十床。
罗敷媚·惜花
作者：黄之隽
朝代：清

春阶花蕾因风绽，恰好风吹。莫再风吹。容我迟迟看几时。宵来花片随风谢，恨煞风吹。不忍风吹。兜取残红葬一堆。
美人·其一
作者：黄之隽
朝代：清
体裁：五言律诗

美人夺南国，美女出东邻。早惑阳城客，应嫌洛浦神。月如眉已画，花寄手成春。付意微相瞩，宁辞顾盼频。
美人·其七
作者：黄之隽
朝代：清
体裁：五言律诗

美人双翠幰，一似画图来。宝箧挐红豆，琼筵弄绮梅。园中花巧笑，楼上月徘徊。处处风情好，春娇满镜台。
美人·其三
作者：黄之隽
朝代：清
体裁：五言律诗

美人碧云外，妍艳照江头。月净鸳鸯水，花明翡翠楼。绮罗从许笑，兰麝为谁幽。更觅琼妃伴，湔裙杜若洲。
美人·其三十
作者：黄之隽
朝代：清
体裁：五言律诗

美人深别意，别酒为谁香。携手重携手，断肠还断肠。云凝巫峡梦，花艳大堤倡。步远怜芳草，盈盈娇路旁。
美人·其三十一
作者：黄之隽
朝代：清
体裁：五言律诗

美人和泪去，别脸小低头。被解鸳鸯襆，帘褰玳瑁钩。似因归路隔，翻为目成留。一散阳台雨，明知不自由。
美人·其三十七
作者：黄之隽
朝代：清
体裁：五言律诗

美人宵梦著，梦里忆襄王。绣带芙蓉帐，珠栊翡翠床。天垂五夜月，门掩百花塘。绮席春眠觉，犹闻旧酒香。
美人·其三十三
作者：黄之隽
朝代：清
体裁：五言律诗

美人旷延伫，独敛向隅眉。拂枕怜长夜，回灯检旧诗。何时来比目，未足解相思。已带伤春病，春风亦不知。
美人·其三十九
作者：黄之隽
朝代：清
体裁：五言律诗

美人岂遐旷，深院昼慵开。晚梦通帘押，春风忆镜台。未能丹作髓，已使炭成灰。消息期青雀，应将锦帐回。
美人·其三十二
作者：黄之隽
朝代：清
体裁：五言律诗

美人隔湘浦，款曲擘香笺。赠远聊攀柳，相思寄采莲。前溪徒自绿，明月为谁圆。梦即重寻熟，绣窗愁未眠。
美人·其三十五
作者：黄之隽
朝代：清
体裁：五言律诗

美人结长想，流恨入纤腰。月皎宜穿线，砧寒未捣绡。锦囊名画掩，金鸭旧香焦。终日求人卜，芭蕉一叶妖。
美人·其三十八
作者：黄之隽
朝代：清
体裁：五言律诗

美人隔霄汉，曾约此重过。暗语通窗户，娇香发绮罗。帐牵翡翠带，锦绚凤凰窠。撩摘芳情遍，东风兰杜多。
美人·其三十六
作者：黄之隽
朝代：清
体裁：五言律诗

美人伤蕙心，将泪入鸳衾。台上红灯尽，眉间翠钿深。风流真底事，烦恼阿谁禁。有梦多为蝶，春情何处寻。
美人·其三十四
作者：黄之隽
朝代：清
体裁：五言律诗

美人情易伤，鸾镜懒新妆。愿扫琉璃地，羞搴玳瑁床。寄书题豆䓻，惊梦起鸳鸯。剪破相思字，花间暗断肠。
美人·其九
作者：黄之隽
朝代：清
体裁：五言律诗

美人远于月，望月想蛾眉。交臂何为失，深心已是疑。玉杯留醉处，罗幌独眠时。曾入相思梦，三年问讯迟。
美人·其二
作者：黄之隽
朝代：清
体裁：五言律诗

美人美于玉，袅袅复盈盈。秋思抛云髻，春娇入曼声。隔帘肠欲断，含笑靥俱生。妆似临池出，青铜镜必明。
美人·其二十
作者：黄之隽
朝代：清
体裁：五言律诗

美人青镜中，丹脸寄莲红。汗湿偏宜粉，腰轻乍倚风。宝钗行彩凤，罗带弄青虫。漫爱胸前雪，鲛纱覆绿蒙。
美人·其二十一
作者：黄之隽
朝代：清
体裁：五言律诗

美人醉灯下，酒色上来迟。徙倚情偏适，低斜力不支。玳筵方盼睐，朱阁更逶迤。羞入鸳鸯被，双蛾嚬翠眉。
美人·其二十七
作者：黄之隽
朝代：清
体裁：五言律诗

美人河岳灵，绣毂下娉婷。圆月时堪惜，微风韵可听。落花疑怅望，劝酒太叮咛。去是黄昏后，双飞照水萤。
美人·其二十三
作者：黄之隽
朝代：清
体裁：五言律诗

美人常晏起，薄媚足精神。罗袜红蕖艳，纤腰玉树春。凤凰曾作伴，蝴蝶是前身。尽采潇湘句，閒书字不真。
美人·其二十九
作者：黄之隽
朝代：清
体裁：五言律诗

美人与我别，鸳梦隔星桥。翼秪思鹣比，心长似火烧。未能开笑颊，不敢望回腰。直夜花前唤，知君积恨销。
美人·其二十二
作者：黄之隽
朝代：清
体裁：五言律诗

美人怜解语，在水不为莲。光映妆楼月，香凝绮阁烟。雪胸鸾镜里，素手玉房前。挥袖依稀见，肌肤软胜绵。
美人·其二十五
作者：黄之隽
朝代：清
体裁：五言律诗

美人同远光，明月与香囊。翡翠黄金缕，鸳鸯白玉堂。百花装首饰，五采斗匡床。骀荡郎知否，屏帏不复张。
美人·其二十八
作者：黄之隽
朝代：清
体裁：五言律诗

美人争探春，紫燕刻钗珍。泥泥花间露，盈盈波上身。碧萝长似带，玉粉细于尘。桃李惭无语，吹香匝绮茵。
美人·其二十六
作者：黄之隽
朝代：清
体裁：五言律诗

美人金剪刀，携挈未为劳。半露胸如雪，谁怜颊似桃。象床穿幰网，翠羽映帘绦。月阁欹眠夜，兰灯燄碧高。
美人·其二十四
作者：黄之隽
朝代：清
体裁：五言律诗

美人红袖垂，力弱自难持。调笑来相谑，招邀屡有期。薄寒灯影外，斜月枕前时。一晌偎人颤，欢馀玉燕欹。
美人·其五
作者：黄之隽
朝代：清
体裁：五言律诗

美人自移植，卉木共纷华。晻暧迷青琐，玲珑薄绛纱。风流还爱竹，春恨定因花。花树台斜倚，西邻即宋家。
美人·其八
作者：黄之隽
朝代：清
体裁：五言律诗

美人何荡瀁，神女让娉婷。团扇复团扇，画屏休画屏。香车依柳陌，金犊近兰汀。落日江边笛，西陵渡暂停。
美人·其六
作者：黄之隽
朝代：清
体裁：五言律诗

美人金犊车，沙岸历纡徐。芳草能相似，瑶华信不如。宿酲因夜歇，艳态逐春舒。眉黛羞频聚，娇痴二八初。
美人·其十
作者：黄之隽
朝代：清
体裁：五言律诗

美人城北来，只步院中苔。花映垂鬟转，蜂怜艳粉回。玲珑穿竹树，窈窕绝尘埃。不解藏踪迹，深窥傍镜台。
美人·其十一
作者：黄之隽
朝代：清
体裁：五言律诗

美人楼上歌，微睇转横波。晚日催弦管，繁英耀绮罗。千金传一曲，半额画双蛾。彼此虽流盼，珠栊无奈何。
美人·其十七
作者：黄之隽
朝代：清
体裁：五言律诗

美人湘水曲，寻艳复寻香。妆洗朝相待，欢娱夜未央。宝题斜翡翠，罗荐合鸳鸯。乃在阳台侧，谁言仙路长。
美人·其十三
作者：黄之隽
朝代：清
体裁：五言律诗

美人歌白纻，拂石候仙郎。掌上腰如束，垆头酒正香。花罗封蛱蝶，绣领刺鸳鸯。晚日愁将堕，回灯拭薄妆。
美人·其十九
作者：黄之隽
朝代：清
体裁：五言律诗

美人歌落梅，顾影舞腰回。隐映楼台好，玲珑窗户开。玳筵吟雪罢，蝉鬓觉春来。笑语欢今夕，香销十炷灰。
美人·其十二
作者：黄之隽
朝代：清
体裁：五言律诗

美人照金井，避险侧身行。独与花相对，长疑画不成。应怜脂粉气，谁见绮罗情。隔叶传春意，图郎闻笑声。
美人·其十五
作者：黄之隽
朝代：清
体裁：五言律诗

美人姿态里，蝉鬓插山榴。网户飞花缀，雕窗艳曲流。纤腰宜宝袜，斜眼送香毬。戏调初微拒，人前莫漫羞。
美人·其十八
作者：黄之隽
朝代：清
体裁：五言律诗

美人闭红烛，非是为腰身。见月长怜夜，为花不让春。肌肤真可惜，罗绮自相亲。著指痕犹湿，情通破体新。
美人·其十六
作者：黄之隽
朝代：清
体裁：五言律诗

美人梳洗时，颜色共花宜。掬翠香盈袖，呈妆叶展眉。凭栏堪入画，出语总成诗。门响双鱼钥，开门笑我迟。
美人·其十四
作者：黄之隽
朝代：清
体裁：五言律诗

美人何处在，频放剪刀声。红烛暗将灭，乌龙卧不惊。几经开口笑，敢望下阶迎。愿作梁间燕，同来看月明。
美人·其四
作者：黄之隽
朝代：清
体裁：五言律诗

美人鸾镜笑，春色上罗衣。玉面耶溪女，纤腰洛浦妃。舞衫招戏蝶，画扇列名翚。妆罢含情坐，熏笼香气微。
美人·其四十
作者：黄之隽
朝代：清
体裁：五言律诗

美人昔清兴，携手本同心。洛浦今何处，桃源自可寻。春来百种戏，月下一张琴。款曲生平在，相欢意转深。
翠楼吟·想·其三
作者：黄之隽
朝代：清

杳渺无端，将吟忽笑，长教闷恹恹地。东风相缭惹，陡提向、心苗中系。慵拈缄黹。惯蝤领低垂，秋波斜睨。衔纤指，小腰凭暖，玉栏杆字。意绪。难与人言，在窅冥思路。笔端描细。离情缫一缕，问遥向、阿谁边寄。相思滋味。怕薄倖檀郎，消他不起。无聊耳。转难抛下，隔年心事。
翠楼吟·梦·其二
作者：黄之隽
朝代：清

面面纱窗，层层绮帐，宵来料难遮定。依稀游戏处，在明月、花香幽境。迷离无影。待缭绕天涯，寻欢俄顷。嗟孤另。几番隔断，水昏烟暝。夜永。眠也难成，嘱暗风，休便把人吹醒。相思仍一路，向云雨、前头先等。无人拘领。奈一两栖鸦，来啼金井。残更剩。尽拚重做，枕寒衾冷。
翠楼吟·美人魂​
作者：黄之隽
朝代：清
体裁：词

月魄荒唐，​花灵仿佛，​相携最无人处。​栏干芳草外，​忽惊转、几声啼宇。​飘零何许？​似一缕游丝，​因风吹去。​浑无据。​想应凄断，路旁酸雨。​
日暮。​渺渺愁予，​觉黯然销者，别情离绪。​春阴楼外远，​入烟柳、和莺私语。​连江暝树。​欲打点幽香，随郎黏住。​能留否？​只愁轻绝，​化为飞絮。​
翠楼吟·魂
作者：黄之隽
朝代：清

月魄荒唐，花灵髣髴，相携最无人处，栏杆芳草外，忽惊转、几声啼宇。飘零何许。似一缕游丝，因风吹去。浑无据。想应凄断，路旁酸雨。日暮。渺渺愁予。觉黯然销者，别情离绪。春阴楼外远，入烟柳、和莺私语。连江暝树。愿打点幽香，随郎黏住。能留否。只愁轻绝，化为飞絮。面面纱窗，层层绮帐，宵来料难遮定。依稀游戏处，在明月、花香幽境。迷离无影。待缭绕天涯，寻欢俄顷。嗟孤另。几番隔断，水昏烟暝。夜永。眠也难成，嘱暗风，休便把人吹醒。相思仍一路，向云雨、前头先等。无人拘领。奈一两栖鸦，来啼金井。残更剩。尽拚重做，枕寒衾冷。杳渺无端，将吟忽笑，长教闷恹恹地。东风相缭惹，陡提向、心苗中系。慵拈缄黹。惯蝤领低垂，秋波斜睨。衔纤指，小腰凭暖，玉栏杆字。意绪。难与人言，在窅冥思路。笔端描细。离情缫一缕，问遥向、阿谁边寄。相思滋味。怕薄倖檀郎，消他不起。无聊耳。转难抛下，隔年心事。
翠楼吟·魂·其一
作者：黄之隽
朝代：清
体裁：词

月魄荒唐，花灵彷佛，相携最无人处，栏杆芳草外，忽惊转、几声啼宇。飘零何许。似一缕游丝，因风吹去。浑无据。想应凄断，路傍酸雨。日暮。渺渺愁予。觉黯然销者，别情离绪。春阴楼外远，入烟柳、和莺私语。连江暝树。愿打点幽香，随郎黏住。能留否。只愁轻绝，化为飞絮。
翠楼吟·魂·其一
作者：黄之隽
朝代：清

月魄荒唐，花灵髣髴，相携最无人处，栏杆芳草外，忽惊转、几声啼宇。飘零何许。似一缕游丝，因风吹去。浑无据。想应凄断，路旁酸雨。日暮。渺渺愁予。觉黯然销者，别情离绪。春阴楼外远，入烟柳、和莺私语。连江暝树。愿打点幽香，随郎黏住。能留否。只愁轻绝，化为飞絮。
自题香屑集卷末·其一
作者：黄之隽
朝代：清
体裁：七言绝句

小碎诗篇取次书，吟看句句是琼琚。王杨卢骆当时体，管领春风总不如。
自题香屑集卷末·其七
作者：黄之隽
朝代：清
体裁：七言绝句

多少鱼笺写得成，直应天授与诗情。阳春唱后应无曲，尽是人间第一声。
自题香屑集卷末·其三
作者：黄之隽
朝代：清
体裁：七言绝句

自书自勘不辞劳，心路玲珑格调高。知叹有唐三百载，劣于汉魏近风骚。
自题香屑集卷末·其九
作者：黄之隽
朝代：清
体裁：七言绝句

家在松江白浪头，黄昏独坐海风秋。蜀笺写出篇篇好，减得愁人一夕愁。
自题香屑集卷末·其二
作者：黄之隽
朝代：清
体裁：七言绝句

未愧金銮李谪仙，裁霞曳绣一篇篇。莫嫌无事閒消日，更把前题改数联。
自题香屑集卷末·其五
作者：黄之隽
朝代：清
体裁：七言绝句

日日成篇字字金，酒浓花暖且閒吟。诗中得意应千首，颇学阴何苦用心。
自题香屑集卷末·其八
作者：黄之隽
朝代：清
体裁：七言绝句

天生旧物不如新，裁剪烟花笔下春。谁许风流添兴咏，酒垆犹记姓黄人。
自题香屑集卷末·其六
作者：黄之隽
朝代：清
体裁：七言绝句

五色毫端弄逸才，绮罗长拥乱书堆。比于黄绢词尤妙，明媚谁人不看来。
自题香屑集卷末·其十
作者：黄之隽
朝代：清
体裁：七言绝句

黄昏哭向野田春，三十功名志未伸。采得百花成蜜后，不知辛苦为何人。
自题香屑集卷末·其十一
作者：黄之隽
朝代：清
体裁：七言绝句

捣麝成尘香不灭，蟾光一百度曾圆。此生只是偿诗债，留与工师播筦弦。
自题香屑集卷末·其十二
作者：黄之隽
朝代：清
体裁：七言绝句

总向红笺写自随，嘲花咏水赠蛾眉。春风犹自疑联句，未有侬家一首诗。
自题香屑集卷末·其四
作者：黄之隽
朝代：清
体裁：七言绝句

甘得贫閒味甚长，书家院里遍抄将。可怜馔玉烧兰者，却笑雕花刻叶忙。
艳体·其一
作者：黄之隽
朝代：清
体裁：五言律诗

绝代有佳人，琴台隐绛唇。烛斜初近见，酒绿正相亲。紫萼扶千蕊，银河没半轮。一时今夕会，瑞锦送麒麟。
艳体·其七
作者：黄之隽
朝代：清
体裁：五言律诗

已觉良宵永，春台引细风。丛篁低地碧，花蕊亚枝红。步履宜轻过，欢娱到薄躬。鸳鸯不独宿，告别莫匆匆。
艳体·其三
作者：黄之隽
朝代：清
体裁：五言律诗

百宝装腰带，归轩锦绣香。竹高鸣翡翠，沙暖睡鸳鸯。暗水流花径，清霄近笛床。新欢继明烛，每夜吐光芒。
艳体·其九
作者：黄之隽
朝代：清
体裁：五言律诗

竟日留欢乐，朝云暮雨祠。野畦连蛱蝶，华屋刻蛟螭。枕席还相似，招邀屡有期。深知好颜色，拂匣照西施。
艳体·其二
作者：黄之隽
朝代：清
体裁：五言律诗

晓妆随手抹，华屋艳神仙。有径金沙软，支床锦石圆。层轩皆面水，缺月未升天。烂漫为云雨，灯花半委眠。
艳体·其五
作者：黄之隽
朝代：清
体裁：五言律诗

仰蜂粘落絮，轻鸟度层阴。青琐陪双入，华筵直一金。风流俱善价，感激在知音。花月穷游宴，真为烂漫深。
艳体·其八
作者：黄之隽
朝代：清
体裁：五言律诗

断续巫山雨，晴天养片云。众香深黯黯，凉月白纷纷。野馆浓花发，阳台曙色分。长卿多病久，尚爱卓文君。
艳体·其六
作者：黄之隽
朝代：清
体裁：五言律诗

待尔嗔乌鹊，佳人指凤凰。绿樽须尽日，云鬓俨分行。花杂重重树，风吹细细香。留连春夜舞，不复辨晨光。
艳体·其十
作者：黄之隽
朝代：清
体裁：五言律诗

春泥百草生，携手日同行。玉袖凌风并，香罗叠雪轻。新人美如玉，侍婢艳倾城。暗度南楼月，衣乾枕席清。
艳体·其十一
作者：黄之隽
朝代：清
体裁：五言律诗

唤起搔头急，春生力更无。盈盈当雪杏，冉冉下蓬壶。邀我尝春酒，怀君想报珠。珠中有隐字，折骨效区区。
艳体·其十七
作者：黄之隽
朝代：清
体裁：五言律诗

托赠卿家有，金花帖鼓腰。麒麟织成罽，鸾凤夹吹箫。风起春灯乱，花催腊炬销。夜阑接软语，还往莫辞遥。
艳体·其十三
作者：黄之隽
朝代：清
体裁：五言律诗

秋天昨夜凉，露井冻银床。荆玉簪头冷，蛛丝罥鬓长。花罗封蛱蝶，江槛俯鸳鸯。故绕池边树，婆娑一院香。
艳体·其十九
作者：黄之隽
朝代：清
体裁：五言律诗

未解依依袂，留欢卜夜閒。灯花何太喜，幽事颇相关。结束多红粉，提携近玉颜。莫令胶漆地，过去沓难攀。
艳体·其十二
作者：黄之隽
朝代：清
体裁：五言律诗

微风倚少儿，荷净纳凉时。轻箑烦相向，罗襦不复施。卑枝低结子，小水细通池。为接情人饮，轻红擘荔支。
艳体·其十五
作者：黄之隽
朝代：清
体裁：五言律诗

绝知春意好，小径曲通村。花密藏难见，莺歌暖正繁。经过调碧柳，烂漫倒芳樽。银甲弹筝用，宁闻燕雀喧。
艳体·其十八
作者：黄之隽
朝代：清
体裁：五言律诗

神女花钿落，高唐莫再经。忽疑行暮雨，为我下青冥。杂蕊红相对，微风韵可听。情亲见君意，不嫁惜娉婷。
艳体·其十六
作者：黄之隽
朝代：清
体裁：五言律诗

岂异神仙宅，堪留卫玠车。落霞沈绿绮，过雨乱红蕖。竟日莺相和，他时锦不如。捲帘残月影，西阁百寻馀。
艳体·其十四
作者：黄之隽
朝代：清
体裁：五言律诗

未许醉相留，燕姬翠黛愁。屏开金孔雀，寒腻黑貂裘。绣段装檐额，真珠络臂鞲。他时一笑后，来往亦风流。
艳体·其四
作者：黄之隽
朝代：清
体裁：五言律诗

罗袜红蕖艳，清辉玉臂寒。愿随金騕袅，持答翠琅玕。江月光于水，晨霞高可餐。肌肤潜沃若，蜀雨几时乾。
艳情·其一
作者：黄之隽
朝代：清
体裁：五言律诗

红豆生南国，馀阴照北邻。柳堤遥认马，芳树欲留人。烂漫三春媚，温暾四气匀。绿苔行屐稳，来往蹑遗尘。
艳情·其七
作者：黄之隽
朝代：清
体裁：五言律诗

慢脸笑盈盈，丹青画不成。秋堂丝管动，春服绮罗轻。暗度南楼月，还随北里笙。一尊花下酒，传得美人情。
艳情·其三
作者：黄之隽
朝代：清
体裁：五言律诗

一点窗前烛，双眸光照人。笑时花近眼，住处月为邻。乍使香闺静，从将玉树亲。莫嫌春夜短，慵起不知晨。
艳情·其三十
作者：黄之隽
朝代：清
体裁：五言律诗

日高春睡足，燕语踏帘钩。眠罢梳云髻，妆成上竹楼。试吟青玉案，徐动碧牙筹。旧事参差梦，歌声似带羞。
艳情·其三十一
作者：黄之隽
朝代：清
体裁：五言律诗

紫陌频来日，花宜插鬓红。连乾驰宝马，夭袅带金虫。翠敛王孙草，香传少女风。双蛾留且住，相与媚房栊。
艳情·其三十七
作者：黄之隽
朝代：清
体裁：五言律诗

绮筵陪一笑，怜取眼前人。日照罗衣色，花连绣户春。羽觞倾绿蚁，鲙缕落红鳞。何必桃源里，归来话亦新。
艳情·其三十三
作者：黄之隽
朝代：清
体裁：五言律诗

朱门暗接连，彷佛逐神仙。风带舒还捲，灯花拂更燃。绿珠当座舞，卢女隔帘传。翠羽流苏帐，玉钗横枕边。
艳情·其三十九
作者：黄之隽
朝代：清
体裁：五言律诗

女浣纱相伴，溪仍住若耶。祗应随玉树，未肯下金车。南陌春将晚，西陵路稍斜。凤媒羞自托，脉脉惜年华。
艳情·其三十二
作者：黄之隽
朝代：清
体裁：五言律诗

网户交如绮，轻红约翠纱。艳花勾引落，白日等閒斜。坐望窗中蝶，争栖柳上鸦。阳台千万里，宋玉次西家。
艳情·其三十五
作者：黄之隽
朝代：清
体裁：五言律诗

巧解逢人笑，琴棋亦自能。画楼终日闭，瑶席几回升。绣段装檐额，玉钗垂枕棱。欢娱方在此，耿耿背斜灯。
艳情·其三十八
作者：黄之隽
朝代：清
体裁：五言律诗

春溜满新池，潜因倒影窥。每逢芳草处，还遇艳阳时。香出鸳鸯热，鬟低翡翠垂。晚心应恋水，何以浣相思。
艳情·其三十六
作者：黄之隽
朝代：清
体裁：五言律诗

春水曲尘波，春风白纻歌。还应伴西子，谁为觅湘娥。帘捲莺声急，窗虚蟾影过。梦寻何处去，金屋冶情多。
艳情·其三十四
作者：黄之隽
朝代：清
体裁：五言律诗

窈窕出兰房，娇羞倚画堂。细风吹宝袂，轻步宛霓裳。密帐珍珠络，香车翠钿装。绣腰长命绮，无数紫鸳鸯。
艳情·其九
作者：黄之隽
朝代：清
体裁：五言律诗

袅袅腰疑折，春风摆绿杨。裙翻绣鸂鶒，曲度紫鸳鸯。不与花为偶，徒思玉在傍。巧知人意里，苏合是灵香。
艳情·其二
作者：黄之隽
朝代：清
体裁：五言律诗

杨柳伴啼鸦，绿窗人似花。梦馀蟾隐映，钗转凤欹斜。夜影寄红烛，朝光借绮霞。既倾南国貌，金谷不能誇。
艳情·其二十
作者：黄之隽
朝代：清
体裁：五言律诗

兰迎天女佩，柳断舞儿腰。嘉会宜长日，频来向此宵。倚楼临绿水，隔竹见红蕉。口动樱桃破，新吹弄玉箫。
艳情·其二十一
作者：黄之隽
朝代：清
体裁：五言律诗

纨绮拜床前，风流合管弦。更怜三五夕，可惜十千钱。小胆空房怯，深情丽曲传。羞从面色起，阿母在傍边。
艳情·其二十七
作者：黄之隽
朝代：清
体裁：五言律诗

团团明月面，红烛乍迎秋。纨袖呈瑶瑟，珠帘上玉钩。映环窥滟滟，凭槛思悠悠。若奉西园夜，那吟北渚愁。
艳情·其二十三
作者：黄之隽
朝代：清
体裁：五言律诗

菡萏红涂粉，琉璃薄带尘。玉箫惟送酒，琼树亦迷人。妆坏频临镜，罗轻讵著身。娇多情脉脉，今夜可怜春。
艳情·其二十九
作者：黄之隽
朝代：清
体裁：五言律诗

云波横洞房，谁醉在花傍。镜拂铅华腻，罗薰裤褶香。匡床铺错绣，山枕隐浓妆。西日凭轻照，窥他宋玉墙。
艳情·其二十二
作者：黄之隽
朝代：清
体裁：五言律诗

璨璨真仙子，春来见物华。一团香絮枕，两面绣裙花。色授应难夺，腰轻莫自斜。绮罗纤手制，臂钏透红纱。
艳情·其二十五
作者：黄之隽
朝代：清
体裁：五言律诗

开帘弹玉筝，共作月中声。断续回风度，温柔入耳轻。欢娱分北里，装束学西京。坐久销银烛，繁弦曲未成。
艳情·其二十八
作者：黄之隽
朝代：清
体裁：五言律诗

绿沼春光后，红楼月上时。剪罗成彩字，扬袂折琼枝。竹霭疑相近，花源暗有期。阶前逢阿姊，不是故迟迟。
艳情·其二十六
作者：黄之隽
朝代：清
体裁：五言律诗

黄昏入狭斜，相见莫愁家。翠羽双鬟妾，银蝉半臂花。欲将琼树比，谁定牡丹誇。皎皎非鸾扇，兰灯照九华。
艳情·其二十四
作者：黄之隽
朝代：清
体裁：五言律诗

重碧拈春酒，玉盘金屈卮。理钗低舞鬓，照镜弄蛾眉。隔坐应相见，开帘不敢窥。花房红鸟嘴，传语报佳期。
艳情·其五
作者：黄之隽
朝代：清
体裁：五言律诗

春朝紫陌游，绿柳半垂沟。妙曲逢卢女，名香赠莫愁。翠钿金压脸，花错玉搔头。信美虽南国，求之不可求。
艳情·其五十
作者：黄之隽
朝代：清
体裁：五言律诗

柳絮伴鞦韆，春风正可怜。无心花里鸟，来访月中仙。舞转回红袖，书幽截碧笺。绣窗携手约，约我一来眠。
艳情·其五十一
作者：黄之隽
朝代：清
体裁：五言律诗

结伴戏芳春，香衫软著身。学颦齐柳嫩，索句写梅真。已酝看花酒，应迷拾翠人。风流与才思，与尔转相亲。
艳情·其五十七
作者：黄之隽
朝代：清
体裁：五言律诗

皓彩中宵合，阑干北斗斜。烧兰才作烛，映绮共如霞。妙管含秦凤，妍词属舜华。红裙明月夜，盈缺几虾蟆。
艳情·其五十三
作者：黄之隽
朝代：清
体裁：五言律诗

相思天半楼，三五玉蟾秋。遮语回轻扇，怜香占彩毬。倘随明月去，试上大堤游。归路羞人问，迟回送阿侯。
艳情·其五十九
作者：黄之隽
朝代：清
体裁：五言律诗

小鬟红粉薄，蝉鬓插山榴。坠珥时流盼，弯蛾不识愁。朝朝临宝镜，日日上高楼。过客多相指，将行又驻留。
艳情·其五十二
作者：黄之隽
朝代：清
体裁：五言律诗

双眉灯下扫，疏牖烛笼纱。月色苔阶净，香风粉壁遮。翠攒千片叶，影入一枝花。坐久罗衣皱，东方欲晓霞。
艳情·其五十五
作者：黄之隽
朝代：清
体裁：五言律诗

问云徵楚女，更浣越溪纱。返照开巫峡，靓妆寻若耶。风高还促燕，日薄不蔫花。路识沟边柳，依微隐径斜。
艳情·其五十八
作者：黄之隽
朝代：清
体裁：五言律诗

西城邀绰约，美景百花时。倚瑟红铅湿，飞觞白日欹。炉烟凝麝气，窗叶挂虫丝。侵夜鸾开镜，柔鬟背额垂。
艳情·其五十六
作者：黄之隽
朝代：清
体裁：五言律诗

侍婢奏箜篌，真珠络臂鞲。锁香金屈膝，骑马玉搔头。卓氏仍多酒，卢家更上楼。绮罗回锦陌，还使绿杨羞。
艳情·其五十四
作者：黄之隽
朝代：清
体裁：五言律诗

萤光度碧空，兰烬坠微红。绣户流宵月，罗衣飘暮风。翠屏金屈曲，花髻玉珑璁。别有欢娱处，徘徊午夜中。
艳情·其八
作者：黄之隽
朝代：清
体裁：五言律诗

春女颜如玉，妆浓酒渐醺。留欢殊自惬，倾国众皆闻。茗爱传花饮，香分宿火薰。风流心上物，罗带石榴裙。
艳情·其六
作者：黄之隽
朝代：清
体裁：五言律诗

拥头珠翠重，非妾髻鬟高。照席琼枝秀，弹筝玉指劳。深情托瑶瑟，急语向檀槽。持谢邻家子，还因梦寐遭。
艳情·其六十
作者：黄之隽
朝代：清
体裁：五言律诗

月午篱南道，依稀履迹斜。定非笼外鸟，犹有镜中花。故事谙金谷，春风满若耶。仙来红烛下，飞烬污铅华。
艳情·其十
作者：黄之隽
朝代：清
体裁：五言律诗

分明冰玉容，莫使外人逢。綵索飏轻吹，罗裙结短封。屧廊行欲遍，锦帐梦应重。笑拟春无力，春来起渐慵。
艳情·其十一
作者：黄之隽
朝代：清
体裁：五言律诗

常矜绝代色，最在美人家。芳草迷三岛，珍蔬折五茄。妆新犹倚镜，鬟薄不胜花。水引春心荡，时时出浣纱。
艳情·其十七
作者：黄之隽
朝代：清
体裁：五言律诗

彷佛梦中来，新妆映摽梅。凝腰倚风软，笑眼对花开。竹暗湘妃庙，箫闻弄玉台。定应云雨内，昨夜伴春回。
艳情·其十三
作者：黄之隽
朝代：清
体裁：五言律诗

入夜花如雪，前临风月台。钿蝉新翅重，金凤小帘开。鸟宿池边树，鼯跳竹里苔。何当携手去，偷采白莲回。
艳情·其十九
作者：黄之隽
朝代：清
体裁：五言律诗

妆成桃李春，迟日看花频。粉重低飞蝶，丝斜误著人。萦歌怜画扇，流盼整罗巾。金谷如相并，风流石季伦。
艳情·其十二
作者：黄之隽
朝代：清
体裁：五言律诗

邻女恃其姿，花宫未嫁时。鬓轻全作影，魂荡欲相随。宿露低莲脸，春风动柳丝。水精帘不隔，微月有佳期。
艳情·其十五
作者：黄之隽
朝代：清
体裁：五言律诗

千金好暗游，珠箔曲琼钩。艳色夺人目，今晨梳我头。瑶琴多楚调，画扇出秦楼。莺蝶如相引，看花兴未休。
艳情·其十八
作者：黄之隽
朝代：清
体裁：五言律诗

玉管箫声合，金炉烟霭微。素娥尝药去，少女棹舟归。羞日遮罗袖，凌霞曳绮衣。春风真有意，烟草蝶双飞。
艳情·其十六
作者：黄之隽
朝代：清
体裁：五言律诗

明眸利于月，美色艳于莲。柳叶来眉上，花丛在眼前。定应形梦寐，故欲伴神仙。有意留连我，无媒窃自怜。
艳情·其十四
作者：黄之隽
朝代：清
体裁：五言律诗

飞花满四邻，弦管牡丹晨。悬圃珠为树，香车玉作轮。却成双翅蝶，愿得一心人。背日分明见，红妆带脸春。
艳情·其四
作者：黄之隽
朝代：清
体裁：五言律诗

双燕入卢家，娇莺语更誇。玉封千挺藕，金剪一枝花。地锦排苍雁，春盘擘紫虾。隔帘妆掩映，眉月引轻纱。
艳情·其四十
作者：黄之隽
朝代：清
体裁：五言律诗

閒檐双燕归，惜在谢家稀。簟委班姬扇，窗摇玉女扉。阴阴花院月，窄窄楚宫衣。懒拂鸳鸯枕，鸳鸯逐浪飞。
艳情·其四十一
作者：黄之隽
朝代：清
体裁：五言律诗

风流洵有馀，列帐锦屏舒。云薄衣初捲，日高头未梳。茶炉依绿笋，香露湿红蕖。照水娇婀娜，由来画不如。
艳情·其四十七
作者：黄之隽
朝代：清
体裁：五言律诗

春风杨柳陌，红粉绮罗人。映月回雕扇，铺花作锦䄄。王昌是东舍，宋玉在西邻。好保千金体，双蛾枕上颦。
艳情·其四十三
作者：黄之隽
朝代：清
体裁：五言律诗

曲径通幽处，狺狺欲吠厖。桃花迷旧路，杨柳映春江。堕珥情初洽，愁弦意不降。能来为伴否，欹枕对银釭。
艳情·其四十九
作者：黄之隽
朝代：清
体裁：五言律诗

有美婵娟子，应无白璧瑕。金弦挥赵瑟，香饭进胡麻。漏永灯花暗，更深月影斜。何由身倚玉，情愿作蒹葭。
艳情·其四十二
作者：黄之隽
朝代：清
体裁：五言律诗

羞涩佯牵伴，扶行一侍儿。新苔侵履湿，残月下窗迟。烂漫惟愁晓，缠绵会有时。爱花持烛看，清夜幸同嬉。
艳情·其四十五
作者：黄之隽
朝代：清
体裁：五言律诗

投梭惜夜迟，落日捲罗帷。婀娜金闺树，阑珊玉局棋。杏花如有意，春草自应知。笑向卿卿道，高低枕得宜。
艳情·其四十八
作者：黄之隽
朝代：清
体裁：五言律诗

风亚珊瑚朵，春生豆䓻枝。邀人裁半袖，劝尔画长眉。有树皆相倚，无花不作期。梦狂翻惜夜，斜月到罘罳。
艳情·其四十六
作者：黄之隽
朝代：清
体裁：五言律诗

琼树乍相鲜，曈曈艳绮年。陂陀梳碧凤，灼烁耀金蝉。比雪还胜雪，非烟岂是烟。仍怜转娇眼，半日醉花边。
艳情·其四十四
作者：黄之隽
朝代：清
体裁：五言律诗

娉婷十五六，两鬓正藏鸦。斜倚纱窗月，娇歌玉树花。翠屏更隐现，红粉莫咨嗟。会与秦楼凤，吹箫弄紫霞。
艳歌行·其一
作者：黄之隽
朝代：清
体裁：古风

倾城独立世所稀，洞房艳艳生光辉。深掩金屏日高睡，鸳鸯浴烟鸾凤飞。象口吹香毾㲪煖，芙蓉帐里兰麝满。朱颜如花腰似柳，柳条无力花枝软。绛罗高捲不胜春，和娇扶起浓睡人。睡起捲帘无一事，唯解画眉朱点唇。
艳歌行·其七
作者：黄之隽
朝代：清
体裁：古风

伯劳飞迟燕飞疾，黄金如斗不敢惜。家家楼上如花人，爱君芙蓉婵娟之艳色。相逢之处花茸茸，织成步障银屏风。中有流苏合欢之宝帐，巫云蜀雨遥相通。长檠高张照珠翠，落花声底仙娥醉。金钿正舞石榴裙，罗荐已襞鸳鸯被。姮娥弄箫香雨收，蟾蜍正向清夜流。青琐银簧云母扇，罗帏翠幕珊瑚钩。君不见西施绿珠颜色可倾国，梦断美人沉信息。可怜荧荧玉镜台，碧草迷人归不得。不如尽此花下欢，时闻杂佩声珊珊。一点芳心为君死，会被东风暗折看。
艳歌行·其三
作者：黄之隽
朝代：清
体裁：古风

翠蛾列坐层城女，满堂目成不得语。水晶帘捲桃花开，此时花下逢仙侣。回身敛笑多自羞，手把玉箫头不举。桃花气暖眼自醉，百年恩爱两相许。朝云暮雨愁娉婷，萼绿华来无定所。
艳歌行·其九
作者：黄之隽
朝代：清
体裁：古风

风巢袅袅春鸦鸦，飞来飞去落谁家。百尺珠楼临狭斜，满楼珠翠胜吴娃。蛮弦代写曲如语，可怜锦瑟筝琵琶。寻声暗问弹者谁，美人颜色娇如花。点翠施红竞春日，更出梅妆弄晚霞。黄帘绿幕朱户闭，飞琼夜入云軿车。含情为君再理曲，胧胧斜月悬灯纱。蛾眉婵娟又宜笑，枕席初开红扇遮。月涌薄烟花点水，长袖拂面为君起。金蟾呀呀兰烛香，移枕重眠晓衾里。
艳歌行·其二
作者：黄之隽
朝代：清
体裁：古风

越女如花住江曲，色似芙蓉声似玉。玉貌何曾为浣纱，侧近嫣红伴柔绿。满池春水蘸红妆，更认罗裙碧草长。菱叶参差萍叶重，桃花历乱李花香。年华灼灼艳桃李，一双瞳人剪秋水。半踏长裙宛约行，人影动摇绿波里。思君携手安能得，缭绕追随不迷惑。横波美目虽往来，陌上相逢讵相识。谁家君子为藁砧，夜同鸳鸯之锦衾。莫怪临风惆怅久，人不婵娟肯动心。
艳歌行·其二十
作者：黄之隽
朝代：清
体裁：古风

君不见红闺少女端正时，春台艳妆莲一枝。碧窗弄娇梳洗晚，花上乞得蜘蛛丝。教看蔷薇吐金蕊，窃听琴声碧窗里。只学吹箫便得仙，得成比目何辞死。宝扇迎归九华帐，半睡芙蓉香荡漾。楼前弱柳摇金缕，天外明河翻玉浪。夜光玉枕栖凤凰，却嫌鹦鹉绣鸳鸯。晓帘串断蜻蜓翼，暖日斜明螮蝀梁。玉盘倾泻真珠滑，金炉星喷灯花发。锦衣罗袂逐春风，绣幕纱窗俨秋月。秋月春风等閒度，朱门别见红妆露。风度遥闻语笑声，月明休近相思树。小园花艳蝶初飞，春花落尽蜂不窥。不堪花落花开处，妾容与此同盛衰。若遣花开只笑妾，玉房掣锁声翻叶。细雨濛濛入绛纱，玉箸微微湿红颊。瑶琴能写此时情，玉枕晓憎帘外声。小婢不须催柘弹，海棠花下打流莺。
艳歌行·其二十一
作者：黄之隽
朝代：清
体裁：古风

珠箔银屏昼不开，夭花愁艳蝶飞回。俱飞蛱蝶元相逐，并是今朝鹊喜来。明朝斗草多应喜，今朝欢喜缘何事。春日偏能惹恨长，春风也是多情思。寂寂风帘信自垂，银灯空照不眠时。扇里细妆将夜并，月中流艳与谁期。侧听空堂闻静响，都大此时深怅望。影笼残月到窗前，风引漏声过枕上。半欲天明半未明，绿窗残梦晓闻莺。莺偷旧韵还成曲，不忿朝来鹊喜声。
艳歌行·其二十三
作者：黄之隽
朝代：清
体裁：古风

儿家夫婿多轻薄，花里乱飞金错落。怜香偏绕绮罗衣，汗沾粉污不再着。我有娇蛾待君扫，皆言贱妾红颜好。妾年二八颜如花，胸前空带宜男草。满庭春露落花初，管领春风总不如。似妾倾心在君掌，心里犹嫌花样疏。银灯煌煌夜将久，为君挑鸾作腰绶。此时望君君不来，此时空床难独守。君今夜夜醉何处，连袂踏歌从此去。愿逐月华流照君，蜡烛啼红怨天曙。
艳歌行·其二十二
作者：黄之隽
朝代：清
体裁：古风

君如天上雨，为逐春风斜。君为河边草，斫却园中花。斜日空园花乱飞，韶风澹荡无所依。为君裁破合欢被，寂寞洞房寒烛微。红粉邀君在何处，青春背我堂堂去。终须一夜抱琴来，含羞敛态劝君住。落花飞絮正纷纷，停辛伫苦留待君。不语思量梦中事，妾身愿作巫山云。
艳歌行·其二十五
作者：黄之隽
朝代：清
体裁：古风

剪妾身上巾，与郎作轻履。殷勤为看初著时，持此相怜保终始。注我壶中醪，与郎回马头。明日分飞倘相忆，合欢叶堕梧桐秋。百尺寒泉辘轳上，辘轳一转一惆怅。暗啼罗帐空自怜，十二金钗独相向。与郎年少为婚姻，忍使黛蛾常不伸。风条月影皆堪重，泪草伤花不为春。云母空窗晓烟薄，散入珠帘湿罗幕。日高深院断无人，风动玲珑水晶箔。莫道断丝不可续，莫言朝花不复落。归来看取明镜前，愿倚郎肩永相著。
艳歌行·其二十六
作者：黄之隽
朝代：清
体裁：古风

摇荡春光千万里，无情最恨东流水。闻说情人怨别情，故作别离应有以。红燕自归花自开，情人道来竟不来。琅玕绣段安可得，玉管珠弦莫急催。忽枉情人吐芳讯，洞房偏与更声近。饮罢莫持红烛行，花前每被青蛾问。两情缠绵忽如故，两情宛转如萦素。慢凝秋水顾情人，巫云峡雨飞朝暮。君不见天津桥下东流水，演漾绿蒲涵白芷。将刀斫水水复连，无情之物尚如此。
艳歌行·其二十四
作者：黄之隽
朝代：清
体裁：古风

百尺金梯倚银汉，北斗七星横夜半。夜半醒来红蜡短，空持感激终昏旦。宿昔梦见之，日照玲珑幔。始下芙蓉楼，故衣未及换。为君裁舞衣，绿夹殷红垂锦段。为君薰衣裳，博山吐香五云散。画带双花为君结，时时欲得横波盼。莫愁帘中许合欢，珊瑚枕腻鸦鬟乱。三更风作切梦刀，时闻寒雁声相唤。所以倾国倾城人，别易会难长自叹。情似蓝桥桥下水，碧海之波浩漫漫。抽刀断水水更流，挥刃割情情不断。
艳歌行·其五
作者：黄之隽
朝代：清
体裁：古风

谢家池馆花笼月，罗袜绣鞋随步没。时时偷眼看春光，东风动地吹花发。一枝两枝梅探春，千枝万枝红艳新。戏蝶流莺聚窗外，金屏笑坐如花人。庭前芳树朝夕改，江边野花不须采。尚自堆金为买花，歌舞留春春似海。
艳歌行·其八
作者：黄之隽
朝代：清
体裁：古风

二月三月花冥冥，啼莺相唤亦可听。花里娇莺百般语，玉容惊觉浓睡醒。明眸渐开转秋水，长钗坠发双蜻蜓。苧萝西子见应妒，白咽红颊长眉青。灵芸整鬓步摇折，双成腻脸偎云屏。曾卧巫云见神女，大都相似更娉婷。二月三月花如霰，等閒弄水浮花片。罗衣点着浑是花，映叶多情隐羞面。石榴裙裙蛱蝶飞，水晶鹦鹉钗头颤。閒花照月愁洞房，好鸟迎春歌后院。明珠步障幄黄金，芳筵银烛一相见。锦姝绣妾何纷纷，一一皆胜赵飞燕。花自飘零日自曛，霏红拂黛怜玉人。携手共惜芳菲节，二月三月江南春。
艳歌行·其六
作者：黄之隽
朝代：清
体裁：古风

翠帷双捲出倾城，侧身交步何轻盈。将往复旋如有情，嫣然纵送游龙惊。秋泉慢转眸波横，纤纤软玉捧煖笙。金槽琵琶夜枨枨，春风吹落天上声。楚歌吴语娇不成，璧月夜满楼风轻。与倚春风弄月明，鸾钗映月寒铮铮。星稀月没入五更，夜来潜已告精诚，定为连理相并生。
艳歌行·其十
作者：黄之隽
朝代：清
体裁：古风

菖花发艳无人识，隔院闻香谁不惜。渡头翠柳艳明眉，宅后绿波栖画鹢。王孙草色正如烟，花样还如镂玉钱。花际徘徊双蛱蝶，悠扬只在此花前。花前独立无人会，树间春鸟知人意。绵绵蛮蛮如有情，撩花狎鸟含春思。中有佳人画阁深，密藏香蕊蝶难寻。花下偶然吹一曲，世上未尝闻此音。相思为折三花树，黄鹂欲栖白日暮。鸣机札札停金梭，博山炯炯吐香雾。千金丽人捲绡幕，怀里不知金钿落。红妆透出水晶帘，侍儿扶下蕊珠阁。回鸾舞凤意自娇，醉时红脸舞时腰。身前影后不相见，见之令人魂魄消。蜡燄煌煌天日在，鹦鹉隔帘呼再拜。细腰频换郁金裙，绮衣复有蒲萄带。见罢翻令恨识迟，酒满金船花满枝。一枝为授殷勤意，唯有春风子细知。
艳歌行·其十一
作者：黄之隽
朝代：清
体裁：古风

金楼美人花屏开，红妆宝镜珊瑚台。碧纱如烟隔窗语，千呼万唤始出来。欲来不来夜未央，欲出不出脂粉香。几处折花惊蝶梦，几时涂额藉蜂黄。琴上只闻交颈语，镜中懒作孤鸾舞。始得一笑樽酒前，锦筵红烛月未午。美人二八面如花，鹦鹉杯中弄紫霞。犀屏象荐杂罗列，帘幕深垂窗烛斜。开衾灭烛愿侍寝，煖香惹梦鸳鸯锦。横钗欲堕垂著肩，身作匡床臂为枕。翡翠被重苏合薰，肌理细腻骨肉匀。满怀春色向人动，暖得曲身成直身。珊瑚叶上鸳鸯鸟，交颈千年尚为少。暗中惟觉绣鞋香，觉后忽闻清漏晓。天星牢落鸡喔咿，翠眉蝉鬓生别离。片时欢娱自有极，为君起唱长相思。
艳歌行·其十七
作者：黄之隽
朝代：清
体裁：古风

丽人映月开铜铺，堂前锦褥红地炉。凤钗翠翘双宛转，捲帘满地铺氍毹。月华吐艳明烛烛，烛龙安敢停斯须。水晶帘箔云母扇，孔雀翅尾蛟龙须。床中绣被卷不寝，相与博塞为欢娱。各把沉香双陆子，画栏红紫斗摴蒱。彩镂方牙著腕轻，循环落落如弄珠。乍看皓腕映罗袖，玉盘纤手撒作卢。香囊盛烟绣结络，燕裙赵袂萦辘轳。蛮锦花多春袖窄，王昭君妹写真图。丹青欲画无好手，道子虽来画得无。
艳歌行·其十三
作者：黄之隽
朝代：清
体裁：古风

鸳鸯池上两两飞，中有鲤鱼长且肥。锦羽相呼暮沙曲，石黛碧玉相因依。乱花织锦柳撚线，吴姬越女羞上机。不寒不热好时节，小庭半坼红蔷薇。一旦逢君感君意，金榜重楼开夜扉。劝君莫惜芳尊酒，劝君莫惜金缕衣。我有娇靥待君笑，玉钗挂缨君莫违。君不见陌上花，地上渐多枝上稀。
艳歌行·其十九
作者：黄之隽
朝代：清
体裁：古风

美人红妆色正鲜，芳姿艳态妖且妍。高楼云鬟弄婵娟，影拂妆阶玳瑁筵。美人为我弹五弦，一弦一柱思华年。凤箫龙管寂不喧，此曲有意无人传。美人醉语园中烟，欲笑不笑桃花燃。夭桃窗下背花眠，风光何处最可怜。美人遥望西南天，一道月光横枕前。但教心似金钿坚，梦魂可以相周旋。
艳歌行·其十二
作者：黄之隽
朝代：清
体裁：古风

妾家高楼连苑起，红粉新妆胜桃李。能使行人驻马看，不知金勒谁家子。肌肤白玉秀且鲜，骑入桃花杨柳烟。愿得春风吹更远，莫向楼前坠马鞭。
艳歌行·其十五
作者：黄之隽
朝代：清
体裁：古风

珊瑚碧树交枝柯，池边月影閒婆娑。碧桃花下美人过，青黛画眉红锦靴。绕树重重履迹多，吴娃捧酒横秋波。劝饮花前金叵罗，香汗微渍朱颜酡。凤低蝉薄愁双蛾，敛笑凝眸意欲歌。萧萧𦍑笛声相和，慢处声迟情更多，海燕双飞意若何。
艳歌行·其十八
作者：黄之隽
朝代：清
体裁：古风

美人夜坐月明里，劳动更裁新样绮。剔尽灯花夜夜心，复恐兰膏污纤指。百朵排花蜀缬明，双双素手剪不成。可中用作鸳鸯被，似能未能最有情。灯底裁缝剪刀冷，美人不眠怜夜永。西风罗幕生翠波，梧桐叶下黄金井。
艳歌行·其十六
作者：黄之隽
朝代：清
体裁：古风

明月二八灯五枝，绮窗高挂红绡帷。月明灯光两相照，时时醉拥双蛾眉。佳人且莫吹参差，案前罗列尊与卮。琼英动摇钟乳碧，持此赠君君饮之。咽入香喉爽红玉，红颜白面花映肉。回眸一笑百媚生，如蛾双眉长带绿。蛾眉婵娟断人肠，龙脑入缕罗衫香。金炉沈烟酷烈芳，绿衣宛地红倡倡。连理香裙石榴色，盘龙斗帐琥珀光。丝绳玉缸酒如乳，琼镌狒狇绕觥舞。灯花落地复落床，帘外月华庭欲午。美人醉赠珊瑚钗，春兴酒香熏肺腑。锦幕云屏深掩扉，身偎玉帐香满衣。夜半酒醒人不觉，应是行云未拟归。高楼漏滴金壶水，宝帐鸳鸯春睡美。日出扶桑一丈高，犹在浓香梦魂里。
艳歌行·其十四
作者：黄之隽
朝代：清
体裁：古风

茂苑绮罗佳丽地，楼上楼前尽珠翠。拨开珠翠待相逢，一花一竹如有意。密竹繁花掩映间，朱唇一点桃花殷。桂形浅拂梁家黛，绿云轻绾湘娥鬟。东邻起样裙腰阔，玉步逶迤动罗袜。金粟装成扼臂环，蓝丝重勒金条脱。入时妆束好腰身，翠为㔩叶垂鬓唇。剪绮裁红妙春色，金泥文采未足珍。有时倚槛垂双袂，衣袂障风金缕细。舒罗散縠云雾开，青天白日花草丽。邂逅佳期过早梅，春风一番琴上来。飞鸟衔花日将没，彤霞著地红成堆。众中遗却金钗子，牵我心灵入秋水。留情深处驻横波，三尺屏风隔千里。此身愿作君家燕，飞入君家彩屏里。
艳歌行·其四
作者：黄之隽
朝代：清
体裁：古风

朝朝暮暮阳台下，拾得宝钗金未化。但愿君恩顾妾深，两鬟百万谁论价。凤凰城头日欲斜，八月九月正长夜。夜如何其初促膝，敛黛倾鬟艳兰室。天香静袅金芙蕖，影转高梧月初出。夜如何其夜未央，玉阶罗幕微有霜。金缕鸳鸯两相向，赤花双簟珊瑚床。夜如何其夜漫漫，朱颜倚醉尽君欢。晨光未出帘影黑，西施晓梦绡帐寒。锦绣堆中卧初起，侍女先来荐琼蕊。重重翠幕深金屏，团团铜镜似潭水。愿如连理合欢枝，莺春雁夜长如此。
芳年·其一
作者：黄之隽
朝代：清
体裁：七言律诗

闺里佳人年十馀，枇杷花下闭门居。金钗醉就胡姬画，云髻慵邀阿母梳。珠树重行怜翡翠，玉轮依旧养蟾蜍。今朝社日停针线，碧琐窗前学草书。
芳年·其七
作者：黄之隽
朝代：清
体裁：七言律诗

才可容颜十五馀，每忧风举倩持裾。海棠花底三年住，豆蔻梢头二月初。宝髻巧梳金翡翠，琐窗还咏碧蟾蜍。殷勤遗下轻绡意，欲报琼瑶恨不如。
芳年·其三
作者：黄之隽
朝代：清
体裁：七言律诗

十三初学擘箜篌，蜀柳丝丝羃画楼。家酝满瓶书满架，碧天如镜月如钩。宓妃腰细才胜露，韩寿香焦亦任偷。慢靸轻裙行欲近，只能欢笑不能愁。
芳年·其九
作者：黄之隽
朝代：清
体裁：七言律诗

依约年应十六七，柳眉梅额靓妆新。愿留今日交欢意，亦是当时绝世人。蘸甲递伤纤似玉，重裀衬枕暖于春。朝朝暮暮阳台下，云满衣裳花满身。
芳年·其二
作者：黄之隽
朝代：清
体裁：七言律诗

十二抽针能绣裳，衣裳未了剪刀忙。玉容浑似羞来客，莲帐无因见女郎。盈手水光寒不湿，入帘花气静难忘。剩铺床席春眠处，龙麝熏多骨亦香。
芳年·其五
作者：黄之隽
朝代：清
体裁：七言律诗

花面丫头十三四，怜渠已解咏诗章。风前飏影疑回雪，楼上娇歌袅夜霜。罗带绣裙轻好系，纱窗绮幔暗闻香。隔年拟待春消息，绾得同心欲寄将。
芳年·其八
作者：黄之隽
朝代：清
体裁：七言律诗

秦蛾十六语如弦，语到天明竟未眠。星靥笑偎霞脸畔，犀梳斜亸鬓云边。朝阳初上黄金屋，晚照重登白玉筵。曾伴一樽临小槛，东风沉醉百花前。
芳年·其六
作者：黄之隽
朝代：清
体裁：七言律诗

年初十五最风流，锦袖红妆拥上楼。暗里回眸深属意，情来对镜懒梳头。翠钗照曜衔云发，明月婵娟挂玉钩。从此枕中唯有梦，愿为双鸟泛中洲。
芳年·其十
作者：黄之隽
朝代：清
体裁：七言律诗

金雀鸦鬟年十七，酒酣双脸却微红。名题小篆矜垂露，花学严妆妒晓风。閒引鸳鸯芳径里，先过翡翠宝房中。从来天下推尤物，韶艳朱颜竟不同。
芳年·其十一
作者：黄之隽
朝代：清
体裁：七言律诗

十八年来堕世间，春情不断若连环。菱花绶带鸳鸯簇，金尾屏风孔雀閒。含笑试弹红蕊调，背人多整绿云鬟。最怜煮茗相留处，鹦鹉谁教转舌关。
芳年·其十三
作者：黄之隽
朝代：清
体裁：七言律诗

念尔年来方二十，满头犹自插花枝。灯前再览青铜镜，席上还飞白玉卮。半恨半嗔回面处，相偎相倚看人时。如今正好同欢乐，补贴平生得事迟。
芳年·其十二
作者：黄之隽
朝代：清
体裁：七言律诗

窈窕年华方十九，夜深偷送好声来。紫金地上三更月，白玉堂前一树梅。酒荡襟怀微駊騀，手拈裙带独徘徊。春心莫共花争发，笑指庭花昨夜开。
芳年·其四
作者：黄之隽
朝代：清
体裁：七言律诗

娉娉袅袅十三馀，昼泥琴声夜泥书。拾翠总来芳树下，邀欢不厌柳条初。烟开兰叶香风暖，帘捲池心小阁虚。只是娇羞弄花鸟，得人怜处且生疏。
荷花·其一
作者：黄之隽
朝代：清
体裁：五言律诗

荷花娇欲语，妆粉为开红。翠幕笼斜日，罗帷坐晚风。馀香低惹袖，片水净涵空。肯学妖桃李，容华落镜中。
荷花·其三
作者：黄之隽
朝代：清
体裁：五言律诗

荷翻镜里逢，花蕊亚枝红。积翠含微月，傅香逐便风。路遥魂欲断，水净望如空。两两鸳鸯小，青娥画扇中。
荷花·其二
作者：黄之隽
朝代：清
体裁：五言律诗

荷花娇绿水，细露湿团红。日照当轩影，屏遮入座风。怪来妆阁闭，坐念绮窗空。寄语双莲子，池亭晚景中。
荷花·其五
作者：黄之隽
朝代：清
体裁：五言律诗

荷香随坐卧，妆镜晚窥红。扇薄常规月，裙轻更畏风。岂知莲帐好，又值竹房空。送我尊前酒，摇花落酒中。
荷花·其六
作者：黄之隽
朝代：清
体裁：五言律诗

香荷疑散麝，双鬓隔香红。北斗横斜汉，西楼多远风。但愁花有语，长对月当空。密约临行怯，娉婷小院中。
荷花·其四
作者：黄之隽
朝代：清
体裁：五言律诗

红荷楚水曲，非假晚霞红。露浥千花气，香飘十里风。倘蒙罗袖拂，莫使桂尊空。有脸莲同笑，朦胧淡月中。
莺啼序·说笔
作者：黄之隽
朝代：清

毛锥愤然跃起，向黄生诮骂。我依汝、寒雪秋萤，每生鲜蕊如赭：枉劳却、霜颠杵杵，几回贬我西风价。愿退归泥冢，今宵与君辞也。欲答还惭，贱子有罪，幸中书宥赦。打蕉雨、常送凄凉，舍君谁伴长夜。益州来、鸾笺十版，邺中到、雀台一瓦。暂陪君、联个因缘，顺时聊且。他年脱颖，共尔高飞，厕玉堂金马。奉帝诏、撰词木芍，草赋长杨，一腕云烟，彩毫浓写。雕犀制格，镂金装管，珊瑚十丈镌为架。盥蔷薇、秋露垂垂洒。风灵雨怪，遥携蛇影龙魂，万里勇赴其下。朝回解橐，付与涛姬，许玉纤共把。惯用尔、双蛾青到，对镜工描，两蝶黄来，倚窗学画。芳津润汝，脂唇呵汝，鼠须麟角风流老，待功成、才劝中书驾。锥兮掩帽垂头，一笑而行，汝言尽假。
菩萨蛮·芭蕉新叶
作者：黄之隽
朝代：清

芳心乍展簪头玉。砑绫细裥皴柔绿。斜日漏清阴。绮窗遮不深。嫩凉难著暑。响曳苏苏雨。摘下软婀娜。扇人风未多。
蝶恋花·关淩云纳姬予投贺诗因命姬出拜复赠此词
作者：黄之隽
朝代：清

央取鹦哥帘外唤。唤出朱帘，平视回娇面。两点春山眉黛远。檀郎彩笔描应惯。岭外春风遥不管。尽放师雄，梦稳蓬莱院。小蕾花枝团一串。旁人馋煞看花眼。
袅娜
作者：黄之隽
朝代：清
体裁：七言律诗

枕破施朱隔宿妆，同居女伴整衣裳。绣床斜凭娇无那，花酎连添醉益香。半夜空庭明月色，一丛高髻绿云光。千姿万状分明见，定被邻家暗断肠。
西子妆·咏破镜
作者：黄之隽
朝代：清

才印红颜，又描白发，不耐与人相见。湘奁划碎一轮秋，怪中间、舞鸾飞散。脂愁黛怨。刚剩得、情痕片片。记当年，照乐昌公主，啼珠成串。妆台畔，双腕擎圆，界限冰纹绽。半池秋水尽分明，薄倖人、不来携玩。知心侍媛。爱摩弄、菱花青断。月初弦，一样清光未满。
西平乐·感兴
作者：黄之隽
朝代：清

欲坐还行，暂眠又起，何事脉脉魂惊。书脑游蟫，笔头啮鼠，由他网罥窗棂。但望美人兮日暮，采杜衡兮路远，江皋帝子萧萧，幽篁山鬼冥冥。独上河桥伫立，行不得、惨断鹧鸪声。楚辞一卷，湘醪一斗，才悟前身，才忏今生，休想到、南船泪影，禅榻茶烟，并与红弦锦瑟，白马花袍，都付东流趁浪萍。无奈眼前，流连光景，花又初开，鸟又初啼，月又初圆，教人那不关情。
解佩令·枕上作
作者：黄之隽
朝代：清

深杯易醉。深更易睡。怪敲阶、几声叶坠。此夜亲尝，是酒醒、梦回滋味。越教人、冷清清地。一番心事。一番憔悴。料难誇、英雄无泪。秋到情边，忍不了、秋之为气。看明朝、鬓丝添未。
解语花·见江岸草花淡红可爱而赋
作者：黄之隽
朝代：清

沿洲杜若，蔽石江蓠，荒庙幽馨惹。细花开向无人处，几点自成风雅。嫣红淡赭。是暮雨、罗裙吹化。题赠他、真本离骚，尽付湘灵写。随意自开自谢。怅荪桡轻过，搴未盈把。断崖何处，胭脂买、空想倚舷临画。凄凉在野。谁伴汝、月宵烟夜。须异时、移缀渔庄，从楚江归也。
赋得閒情·其一
作者：黄之隽
朝代：清
体裁：七言律诗

无心裁曲卧春风，何事吹箫向碧空。彷佛不离灯影外，思量应在月明中。金丹拟驻千年貌，蜡烛犹残一寸红。花纸瑶椷松墨字，閒来吟绕牡丹丛。
赋得閒情·其七
作者：黄之隽
朝代：清
体裁：七言律诗

花边春水水边楼，一半珠帘挂玉钩。难见秪因能送喜，渐来争忍不回头。庭前芍药妖无格，床上摴蒲宿未收。若向此中求荐枕，定知神女谢风流。
赋得閒情·其三
作者：黄之隽
朝代：清
体裁：七言律诗

陇禽山晓隔帘呼，许到风前月下无。安得千金遗侍者，且随五马觅罗敷。至诚无语传心印，相见休言有泪珠。好是红窗风月夜，高烧银烛卧流苏。
赋得閒情·其三十
作者：黄之隽
朝代：清
体裁：七言律诗

百尺鲛绡换好诗，暮春栏槛有佳期。婵娟花艳无人及，细腻风光我独知。翠袂半将遮粉臆，黄金不惜买蛾眉。人生心口宜相副，莺语丁宁已怪迟。
赋得閒情·其三十一
作者：黄之隽
朝代：清
体裁：七言律诗

柳绵相忆隔章台，倘有风情或可来。帐里炉香春梦晓，树梢烟澹绿窗开。但能为雨心长在，莫便乘鸾去不回。何似浣纱溪畔住，落花飞蝶共徘徊。
赋得閒情·其三十七
作者：黄之隽
朝代：清
体裁：七言律诗

孤灯照壁背红纱，门柳萧萧噪暮鸦。妆阁伎楼何寂静，露床风簟半欹斜。但经春色还秋色，却道新花胜旧花。身又不来书不寄，蜀笺堆积是谁家。
赋得閒情·其三十三
作者：黄之隽
朝代：清
体裁：七言律诗

桃李花开覆井栏，谢家门户约花关。绮筵金缕无消息，罗袂红巾复往还。灯灺暗飘珠簌簌，月轮长在桂珊珊。春窗一觉风流梦，须著人间比梦间。
赋得閒情·其三十二
作者：黄之隽
朝代：清
体裁：七言律诗

同有诗情自合亲，凤衔瑶句蜀笺新。殷勤留滞缘何事，消息佳期在此春。阿母几嗔花下语，侍儿堪感路旁人。忽看月满还相忆，惟愿琼枝入梦频。
赋得閒情·其三十五
作者：黄之隽
朝代：清
体裁：七言律诗

孔雀东飞何处栖，女坟湖北虎丘西。一春梦雨常飘瓦，百步新廊不踏泥。帘外暖丝兼絮堕，门前荷叶与桥齐。虽然不是桃源洞，晨肇重来路已迷。
赋得閒情·其三十八
作者：黄之隽
朝代：清
体裁：七言律诗

空向沧江梦所思，尾生桥下未为痴。琴中作曲从来易，叶上题诗寄与谁。睡觉莫言云去处，夜长应待月相随。朦胧岂解传消息，著尽工夫人不知。
赋得閒情·其三十六
作者：黄之隽
朝代：清
体裁：七言律诗

凤楼迢递忆鞦韆，凭著朱栏思浩然。曾为看花偷出郭，何时种玉已成田。合欢却笑千年事，回札应缄十色笺。心绪万端书两纸，因风时复到床前。
赋得閒情·其三十四
作者：黄之隽
朝代：清
体裁：七言律诗

水精帘外转逶迤，动静防闲又怕疑。早为不逢巫峡梦，何因重有武陵期。美人扶踏金阶月，侍女亲擎玉酒卮。莫怪当欢却惆怅，明朝拂曙与君辞。
赋得閒情·其九
作者：黄之隽
朝代：清
体裁：七言律诗

乍入深闺玳瑁筵，两重门里玉堂前。女萝力弱难逢地，桐叶风翻欲夜天。只为从来偏护惜，可能无碍最团圆。芙蓉帐小云屏暗，明月相随何处眠。
赋得閒情·其二
作者：黄之隽
朝代：清
体裁：七言律诗

说著瑶台总泪垂，转难相见转难思。红楼翠幕知多少，南国东邻各一时。自叹马卿常带疾，非关宋玉有微词。绮琴白雪无心弄，结托萧娘只在诗。
赋得閒情·其二十
作者：黄之隽
朝代：清
体裁：七言律诗

催促阳台近镜台，莲花为号玉为腮。帘垂粉阁春将尽，日照房门帐未开。愿作轻风暗相触，不知香颈为谁回。百花时节教人懒，争奈流莺唤起来。
赋得閒情·其二十一
作者：黄之隽
朝代：清
体裁：七言律诗

胜里金花巧耐寒，晓妆初罢倚栏干。若非群玉山头见，直似瑶池会上看。罗袖动香香不已，连环要解解非难。朱颜今日虽欺我，十斛明珠亦易拚。
赋得閒情·其二十七
作者：黄之隽
朝代：清
体裁：七言律诗

旧窗风月更谁亲，石上青苔思杀人。处士不生巫峡梦，少年应遇洛川神。半身映竹轻闻语，微步凌波暗拂尘。此日相逢魂合断，绿杨宜作两家春。
赋得閒情·其二十三
作者：黄之隽
朝代：清
体裁：七言律诗

瓜字初分碧玉年，倚风娇怯醉腰偏。秦嘉镜有前时结，韩寿香从何处传。莫唱艳歌凝翠黛，深含媚靥袅朱弦。不知入夜能来否，楼上花枝笑独眠。
赋得閒情·其二十九
作者：黄之隽
朝代：清
体裁：七言律诗

莫教云雨晦阳台，银鸭金凫也变灰。空遣横波传意绪，偶因翻语得深猜。寸心誓与长相守，仙境那能却再来。今日看君颜色好，愁眉和笑一时开。
赋得閒情·其二十二
作者：黄之隽
朝代：清
体裁：七言律诗

髻根松慢玉钗垂，正是女郎眠觉时。愁傍翠蛾深八字，便将浓墨扫双眉。凝颦掩笑心相许，斗艳传情世不知。可惜莺啼花落处，故教迢递作佳期。
赋得閒情·其二十五
作者：黄之隽
朝代：清
体裁：七言律诗

欲偷风景暂游春，直到花间始见人。秋水为神玉为骨，绿萝如帐草如裀。可怜细丽难胜日，赢得馨香暗上身。见了又休真似梦，红鸾不受世间尘。
赋得閒情·其二十八
作者：黄之隽
朝代：清
体裁：七言律诗

钿晕罗衫色似烟，未梳云鬓脸如莲。水香剩贮金盆里，兰沐初休曲槛前。见倚小窗亲襞染，静寻春谱认婵娟。惊鸿瞥过游龙去，只得相看不得怜。
赋得閒情·其二十六
作者：黄之隽
朝代：清
体裁：七言律诗

娇娆意绪不胜羞，身带春风立岸头。独结香绡偷饷送，续教啼鸟说来由。何当归去重携手，此后相思几上楼。应是离魂双不得，泪珠时傍枕函流。
赋得閒情·其二十四
作者：黄之隽
朝代：清
体裁：七言律诗

谁省春风见玉颜，芙蓉脂肉绿云鬟。雪肤花貌参差是，绣幌银屏杳霭间。翠幄密笼莺未识，画梁幽语燕初还。新斋结誓如相许，十斛明珠也是閒。
赋得閒情·其五
作者：黄之隽
朝代：清
体裁：七言律诗

织锦机边莺语频，采兰山上绮罗身。须教碧玉羞眉黛，几见星妃度袜尘。万种保持图永远，一场閒事莫因循。若能许解相思佩，栲栳量金买断春。
赋得閒情·其八
作者：黄之隽
朝代：清
体裁：七言律诗

妙妓新行峡雨回，岭云微步下阳台。霓旌玉佩参差转，珠箔银屏迤逦开。从此不知兰麝贵，相期共斗管弦来。春风一夜吹香梦，欲结灵姻愧短才。
赋得閒情·其六
作者：黄之隽
朝代：清
体裁：七言律诗

粉堞彤轩画障西，红栏碧甃点银泥。谁言琼树朝朝见，自在娇莺恰恰啼。翠羽帐中人梦觉，刺桐花下路高低。无身尚拟魂相就，海上三山去不迷。
赋得閒情·其十
作者：黄之隽
朝代：清
体裁：七言律诗

宜在纱窗绣户中，画楼西畔桂堂东。丁当玉佩三更雨，簇𥰡金梭万缕红。蝴蝶有情牵晓梦，麝脐无主任春风。殷勤为访桃源路，一水盈盈路不通。
赋得閒情·其十一
作者：黄之隽
朝代：清
体裁：七言律诗

兰蕙芬芳见玉姿，带风杨柳认蛾眉。不眠特地重相忆，欲咏无才是所悲。曲项琵琶催酒处，深红衫子映门时。再游巫峡知何日，云雨荒台岂梦思。
赋得閒情·其十七
作者：黄之隽
朝代：清
体裁：七言律诗

莫把瑶池并曲江，海棠当户燕双双。幽闺斜捲青罗幕，白日全含朱鸟窗。拂水柳花千万点，经冬朮煎两三缸。玉阶寂历朝无事，閒读仙书倚翠幢。
赋得閒情·其十三
作者：黄之隽
朝代：清
体裁：七言律诗

花恨红腮柳妒眉，前年曾见两鬟时。风流肯落他人后，春思翻教阿母疑。蝉鬓凤钗慵不整，牙床角枕睡常迟。何时斗帐浓香里，结作双葩合一枝。
赋得閒情·其十九
作者：黄之隽
朝代：清
体裁：七言律诗

不是花迷客自迷，红绡带缓绿鬟低。庭前蛱蝶春方好，砌下梧桐叶正齐。今夜只应还寄宿，本心谁道欲单栖。莫教才子偏惆怅，一臂初交又解携。
赋得閒情·其十二
作者：黄之隽
朝代：清
体裁：七言律诗

迟日新妆游冶娘，洛川依旧好风光。十分春水双檐影，百叶莲花万里香。梦寐几回迷蛱蝶，烟波无计学鸳鸯。晚来怅望君知否，明月虚眠昨夜床。
赋得閒情·其十五
作者：黄之隽
朝代：清
体裁：七言律诗

月过花西尚未眠，夜深閒到戟门边。石家蜡烛何曾剪，嬴女银箫空自怜。酬赠既无青玉案，风流合在紫微天。一双笑靥才回面，心火因君特地燃。
赋得閒情·其十八
作者：黄之隽
朝代：清
体裁：七言律诗

瑶台无路可追寻，花径逶迤柳巷深。井上新桃偷面色，陌头香骑动春心。东邻舞妓多金翠，南国佳人怨锦衾。试问酒旗歌板地，相思一寄白头吟。
赋得閒情·其十六
作者：黄之隽
朝代：清
体裁：七言律诗

登墙岂复有人窥，曾睹夭桃想玉姿。更忆幽窗凝一梦，不堪离恨入双眉。鸳鸯艳锦初成匹，孔雀罗衫付阿谁。三寸红笺替传语，数番犹得裹相思。
赋得閒情·其十四
作者：黄之隽
朝代：清
体裁：七言律诗

绣被应羞彻夜熏，霏红沓翠晓氛氲。燕支桃颊梨花粉，秋水莲冠春草裙。解佩空怜郑交甫，当垆仍是卓文君。愁来欲奏相思曲，堪与鸳鸯觉后闻。
赋得閒情·其四
作者：黄之隽
朝代：清
体裁：七言律诗

魂消千片玉樽前，冰雪颜容桃李年。菱镜也知移艳态，宝钗长欲坠香肩。柳遮门户横金锁，桐下空阶叠绿钱。想得佳人微启齿，茶教纤手侍儿煎。
越溪春·壬辰岁三月十三寒食日用欧公起句
作者：黄之隽
朝代：清

三月十三寒食日，天是看花天。暖风叶叶衫罗软，被游丝、引到花边。晴绿皆香，落红如雨，迷住春船。饧箫何处吹圆。小语隔林传。几重花影柳影里，傍轻阴、细袅茶烟。金粉一双蝴蝶，人前舞过溪前。
踏莎行·厚载门外荷池小憩
作者：黄之隽
朝代：清

白日愁人，红尘困我。叶田田处刚经过。者边驯鸭浴双雏，者边虚艇横三个。便想江南，莲舟唱和。鸭儿争脱红裙裹。不须挨到看花开，未花已遣情无那。
踏青游·即事
作者：黄之隽
朝代：清

做雨装晴，天公画成花态。著几笔、春云低盖。小池边、幽径里，亚篱门外。瞥见处，风流露桃心性，斜撇一枝相碍。风到谁边，残红乱粘衣带。又趁著、游丝无赖。倚楼人，应不料，踏青人在。弄鬓影，回看近楼花影，伸腕拗来斜戴。
迎春乐·五更枕上闻鸟声
作者：黄之隽
朝代：清

閒庭鸟梦花枝暝。荫几扇、窗纱静。晓风吹觉朦胧影。啼动了、绵蛮性。除是我、愁边易醒。料难唤、春眠人听。勒尔枝头再睡，露重花梢冷。
迎春乐·山鹕
作者：黄之隽
朝代：清

喁喁软语窗纱晓。比百舌、尤圆妙。翎毛稳称腰身俏。写澹墨边鸾藁。已梦断、故山春杳。只合侍、雕阑人笑。抚玩应同珠翠，改做珊瑚鸟。
鄱阳湖水大发，自木樨湾瑞洪至赵家汇田庐浸没，舟过感赋
作者：黄之隽
朝代：清

换眼湖光接杳冥，此中波岸记曾经。浪花自拍无人屋，树杪皆萦有蒂萍。想到避灾闻痛哭，谁为守土告明廷？凫鸥不解行人感，梅雨蘋风戏一汀。
采桑子·闺晓
作者：黄之隽
朝代：清

半房花影红窗晓，日色堪嫌。睡味才甜。梦醒春风暖玉纤。罗衣著罢晨妆懒，故淡眉尖。笑倩郎添。证以菱花镜一奁。
采莲棹歌·其一
作者：黄之隽
朝代：清
体裁：七言绝句

一行白鹭上青天，一只鸳鸯下渡船。轻舟过去真如画，越艳荆姝惯采莲。
采莲棹歌·其七
作者：黄之隽
朝代：清
体裁：七言绝句

一道残阳铺水中，渔舟过去水生风。郎今欲渡缘何事，奴隔荷花路不通。
采莲棹歌·其三
作者：黄之隽
朝代：清
体裁：七言绝句

采莲女儿凭船歌，只向波间见袜罗。碧池中有新莲子，擘开莲子苦心多。
采莲棹歌·其九
作者：黄之隽
朝代：清
体裁：七言绝句

小桃閒上采莲船，莲叶出水大如钱。玉纤折得遥相赠，寄与湘妃作翠钿。
采莲棹歌·其二
作者：黄之隽
朝代：清
体裁：七言绝句

采莲湖上红更红，莲花不肯嫁春风。轻舟短棹唱歌去，惊散游鱼莲叶东。
采莲棹歌·其二十
作者：黄之隽
朝代：清
体裁：七言绝句

汀长花满正回船，船头折藕丝暗牵。吴姬自唱采莲曲，为君别唱想夫怜。
采莲棹歌·其二十一
作者：黄之隽
朝代：清
体裁：七言绝句

出水莲花比性灵，看花多上水心亭。刘郎刘郎莫先起，越女歌长君且听。
采莲棹歌·其二十七
作者：黄之隽
朝代：清
体裁：七言绝句

藕花落尽见莲心，蕊粉染黄那得深。江南采莲今已暮，一曲菱歌抵万金。
采莲棹歌·其二十三
作者：黄之隽
朝代：清
体裁：七言绝句

芙蓉塘外有轻雷，白藕新花照水开。翡翠鸟飞人不见，闻歌始觉有人来。
采莲棹歌·其二十二
作者：黄之隽
朝代：清
体裁：七言绝句

绿阴相间两三家，江口蛾眉独浣纱。漫费葛衫葵扇力，何如江上采莲花。
采莲棹歌·其二十五
作者：黄之隽
朝代：清
体裁：七言绝句

閒看苏家女采莲，殷勤为我唱花前。芙蓉湖上吟船倚，鸂鶒双游不避船。
采莲棹歌·其二十六
作者：黄之隽
朝代：清
体裁：七言绝句

千叶莲花旧有香，采莲一声歌态长。声中唱出缠绵意，慢逐歌词弄小娘。
采莲棹歌·其二十四
作者：黄之隽
朝代：清
体裁：七言绝句

年年结侣采花频，便是莲花不染身。唯有绿荷红菡萏，花开将尔当夫人。
采莲棹歌·其五
作者：黄之隽
朝代：清
体裁：七言绝句

荷叶如钱水面平，荷花莲子傍江生。唱尽新词看不见，水边花里有人声。
采莲棹歌·其八
作者：黄之隽
朝代：清
体裁：七言绝句

阮郎何处弄船归，无限鸳鸯妒不飞。移船相近邀相见，两边溅水湿罗衣。
采莲棹歌·其六
作者：黄之隽
朝代：清
体裁：七言绝句

江南江北望烟波，却把金钗打绿荷。嫩荷花里摇船去，翠鬟光动看人多。
采莲棹歌·其十
作者：黄之隽
朝代：清
体裁：七言绝句

焦红衫映绿罗裾，出水新莲艳不如。丫头小儿荡两浆，不要莲东双鲤鱼。
采莲棹歌·其十一
作者：黄之隽
朝代：清
体裁：七言绝句

荷叶罗裙一色裁，荷花香里棹舟回。舟小风多渡不得，早潮才落晚潮来。
采莲棹歌·其十七
作者：黄之隽
朝代：清
体裁：七言绝句

秋江岸边莲子多，采莲时唱采莲歌。江讴越吹相思苦，谁把相思号此河。
采莲棹歌·其十三
作者：黄之隽
朝代：清
体裁：七言绝句

鸂鶒双飞下碧流，荷花荷叶满汀洲。从教水溅罗裙湿，拨刺红麟跃未休。
采莲棹歌·其十九
作者：黄之隽
朝代：清
体裁：七言绝句

有时极浦采莲归，无限荷香染暑衣。初弄藕丝牵欲断，怪得犬惊鸡乱飞。
采莲棹歌·其十二
作者：黄之隽
朝代：清
体裁：七言绝句

树叶初成鸟出窠，吴娃齐唱采莲歌。谁家醉捲珠帘看，抛与金钱唱好多。
采莲棹歌·其十五
作者：黄之隽
朝代：清
体裁：七言绝句

微风细雨彻心肝，偷折莲时命也拚。采莲无限兰桡女，半似羞人半忍寒。
采莲棹歌·其十八
作者：黄之隽
朝代：清
体裁：七言绝句

与君齐棹木兰船，半采红莲半白莲。江上有楼君莫上，采莲归去绿窗眠。
采莲棹歌·其十六
作者：黄之隽
朝代：清
体裁：七言绝句

低头向水自看妆，此日荷风罗绮香。荷叶团团茎削削，雨中留得盖鸳鸯。
采莲棹歌·其十四
作者：黄之隽
朝代：清
体裁：七言绝句

岸边红袖采莲归，争弄莲花水湿衣。鸬鹚鸂鶒莫漫喜，鹭鸶鹭鸶何遽飞。
采莲棹歌·其四
作者：黄之隽
朝代：清
体裁：七言绝句

暗上莲舟鸟不知，藕丝菱叶傍江时。罗裙玉腕轻摇橹，惊起双栖白鹭鸶。
重游李氏园亭有怀
作者：黄之隽
朝代：清
体裁：七言律诗

蓬山此去无多路，剩寄衣香与粉绵。满砌荆花铺紫毯，点溪荷叶叠青钱。亭皋寂寞伤孤客，风景依稀似去年。还向竹窗名姓下，夕阳吟罢涕潸然。
锦缠道·丰台观芍药留宿城南花坞
作者：黄之隽
朝代：清

海样韶光，直得一身漂去。任浮沉、万红深处。露华渲染浓如许。叶叶衫罗，总被香黏住。听吹来玉箫，似人私语。殢柔肠、醉云眠雨。向閒亭、一枕谁为侣。夜深月上，梦与花魂遇。
长亭怨慢·九月晦日
作者：黄之隽
朝代：清

听船外、晚钟敲处。似唤秋光，夜深归去。人不如秋，飘零犹在蓼花渚。水昏烟暝，知合傍、何时住。两桨木兰舟，已载尽、鱼风雀雨。无语。看阿城一片，断送乱鸦枯树。悲哉宋玉，耐多少、薄寒羁旅。秋黏骨肉渐教深，记念著、黄花情绪。尽此夜无眠，拖转西风一缕。
闺中月令诗·其一
作者：黄之隽
朝代：清
体裁：七言绝句

正月晴和风气新，玉颜红烛忽惊春。凌晨并作新妆面，百福香奁胜里人。
闺中月令诗·其七
作者：黄之隽
朝代：清
体裁：七言绝句

七月七日一相见，绮寮河汉在针楼。清风坐向罗衫起，团扇须防白露秋。
闺中月令诗·其三
作者：黄之隽
朝代：清
体裁：七言绝句

三月江城柳絮飞，蜂黄蝶粉两依依。绿莺长叫香闺畔，绊惹春风莫放归。
闺中月令诗·其九
作者：黄之隽
朝代：清
体裁：七言绝句

九月何曾见草枯，不知能有菊花无。画堂昨夜西风过，早怯秋寒著绣襦。
闺中月令诗·其二
作者：黄之隽
朝代：清
体裁：七言绝句

二月春风遍柳条，碧桃红杏对摇摇。春衣试出当轩立，抱月飘烟一尺腰。
闺中月令诗·其五
作者：黄之隽
朝代：清
体裁：七言绝句

五月榴花照眼明，石榴裙染象纱轻。裙拖六幅湘江水，偷折花枝傍水行。
闺中月令诗·其八
作者：黄之隽
朝代：清
体裁：七言绝句

八月凉风天气晶，此时秋月可怜明。回看众女拜新月，更请霓裳一两声。
闺中月令诗·其六
作者：黄之隽
朝代：清
体裁：七言绝句

六月清凉绿树阴，睡容新起意沈吟。翠屏閒掩垂珠箔，自试香汤更怕深。
闺中月令诗·其十
作者：黄之隽
朝代：清
体裁：七言绝句

十月芙蓉花满枝，芙蓉头上绾青丝。晚收红叶题诗遍，冷蝶饥蜂两不知。
闺中月令诗·其十一
作者：黄之隽
朝代：清
体裁：七言绝句

十一月中长至夜，辘轳丝冻下瓶难。此时欲醉红楼里，银烛金炉夜不寒。
闺中月令诗·其十二
作者：黄之隽
朝代：清
体裁：七言绝句

腊月江天见春色，梅花柳絮一时新。碧毡帐下红炉畔，鹦鹉惊寒夜唤人。
闺中月令诗·其四
作者：黄之隽
朝代：清
体裁：七言绝句

四月带花移芍药，蝴蜂直恐趁人来。红妆逼坐花枝暖，羞杀玫瑰不敢开。
闺思·其一
作者：黄之隽
朝代：清
体裁：七言律诗

一尺红绡一首诗，泪痕点点寄相思。须知入骨难销处，尽在停针不语时。宝匣镜昏蝉鬓乱，锦堂昼永绣帘垂。春风澹荡无人见，自守空房敛恨眉。
闺思·其七
作者：黄之隽
朝代：清
体裁：七言律诗

相思那得梦魂来，一日须来一百回。何处画桡寻绿水，岂无香迹在苍苔。更深欲诉蛾眉敛，醉后仍教笑口开。连理枝前同设誓，便期携手上春台。
闺思·其三
作者：黄之隽
朝代：清
体裁：七言律诗

年年春色为谁来，泪滴閒阶长绿苔。三点成伊犹有想，一心如结不曾开。重门剩著黄金锁，前路应留白玉台。欲织相思花寄远，任从蛛网任从灰。
闺思·其三十
作者：黄之隽
朝代：清
体裁：七言律诗

澹澹春风花落时，收将凤纸写相思。一缄书札藏何事，万种恩情只自知。瑶瑟玉箫无意绪，竹窗松户有佳期。莫令沟水东西别，肠断红笺几首诗。
闺思·其九
作者：黄之隽
朝代：清
体裁：七言律诗

银河漾漾月辉辉，忍照鸳鸯相背飞。红烛短时羌笛怨，画堂深处麝烟微。可怜半夜婵娟影，故著寻常澹泊衣。妾答同心心自结，等閒花里送郎归。
闺思·其二
作者：黄之隽
朝代：清
体裁：七言律诗

双燕双飞绕画梁，蜂争粉蕊蝶分香。此时月色同沾醉，何处春阳不断肠。金匣掠平花翡翠，舞裀揉尽绣鸳鸯。低头闷把衣襟撚，半是思郎半恨郎。
闺思·其二十
作者：黄之隽
朝代：清
体裁：七言律诗

雁来鱼去是因缘，方寸终朝似火燃。虹影迥分银汉上，萤飞岂到月轮边。花经宿雨香难拾，蝶碍芳丛舞不前。欲识酒醒魂断处，绿窗红泪冷涓涓。
闺思·其二十一
作者：黄之隽
朝代：清
体裁：七言律诗

无端和泪拭胭脂，剪得灯花自扫眉。能向綵笺书大字，祗缘幽恨在新诗。数行玉札存心久，独坐纱窗刺绣迟。昨夜秋风今夜雨，迢迢何处寄相思。
闺思·其二十七
作者：黄之隽
朝代：清
体裁：七言律诗

孤吟独寝意千般，添尽罗衣怯夜寒。便有好风来枕簟，不知斜月下栏杆。木兰沾露香微似，蜡炬成灰泪始乾。明镜半边钗一股，别时容易见时难。